“Jalɔ amanehului faa babaoo, shi Yehowa jieɔ lɛ kɛjɛɔ fɛɛ mli.”—LALA 34:20.\n1, 2. Mɛɛ naagba Kristofonyo anɔkwafo ko kɛkpe, ni mɛni hewɔ wɔ hu wɔbaanyɛ wɔyaje shihilɛ ni tamɔ nakai mli?\nNƆ NI fe afii 20 nɛ ni oblayoo ni atsɛ́ɔ lɛ Keiko * batsɔ Yehowa Odasefonyo. Esɔmɔ akɛ daa gbɛgbalɔ loo be-fɛɛ Maŋtsɛyeli jajelɔ kɛyashi be ko. Ehiɛ sɔ nakai hegbɛ ni ená lɛ jogbaŋŋ. Shi nyɛsɛɛ nɛɛ, nijiaŋwujee kɛ shoofeemɔ ha Keiko bafee shwɛm. Ewie akɛ: “Minyɛɛɛ mafɔ̃ɔ yaafo.” Bɔni afee ni Keiko ajie susumɔ ni esaaa ni ená, ní no ha enu nijiaŋwujee kɛ shoofeemɔ he lɛ kɛje ejwɛŋmɔ mli lɛ, ekɛ bei babaoo wo nii ni lɛ diɛŋtsɛ eto gbɛjianɔ ni ekaseɔ lɛ mli. Ewie akɛ: “Fɛɛ sɛɛ lɛ, minyɛɛɛ matsu minaagba lɛ he nii. Ebashɛ he ko ni mishwe akɛ migbo.”\n2 Ani okɛ nijiaŋwujee ni tamɔ nɛkɛ ekpe pɛŋ? Ákɛ Yehowa Odasefonyo lɛ, oyɛ yiŋtoi babaoo ni ooodamɔ nɔ oha omli afili bo ejaakɛ he ní atuɔ ahaa Nyɔŋmɔjamɔ lɛ ‘yɛ wala ni yɔɔ agbɛnɛ nɛɛ kɛ nɔ ni baaba lɛ he shiwoo.’ (1 Timoteo 4:8) Amrɔ nɛɛ, oyɛ mumɔŋ paradeiso mli! Shi ani no tsɔɔ akɛ oye ohe kɛjɛ haomɔi fɛɛ ahe? Kɔkɔɔkɔ! Biblia lɛ kɛɔ akɛ: “Jalɔ amanehului faa babaoo.” (Lala 34:20) Enɛ bɛ naakpɛɛ ejaakɛ “jeŋ muu lɛ fɛɛ kã mɔ fɔŋ [Satan Abonsam] lɛ mli.” (1 Yohane 5:19) Nibii gbohii ni jɛɔ je lɛ nɔ ní mɔ fɔŋ nɛɛ yeɔ lɛ mli kɛbaa lɛ saa wɔteŋ mɔ fɛɛ mɔ he yɛ gbɛ ko nɔ.—Efesobii 6:12.\nAwui ní Amanehulu Yeɔ\n3. Tsĩi nɔkwɛmɔnii ni yɔɔ Biblia lɛ mli ní kɔɔ Nyɔŋmɔ tsuji ni kɛ amanehului ni naa wawai kpe lɛ ekomɛi atã.\n3 Amanehului ni sɛɛ tsɛɔ baanyɛ aha wɔsusumɔi fɛɛ afite. (Abɛi 15:15) Susumɔ jalɔ Hiob sane lɛ he okwɛ. Beni Hiob kɛ amanehulu ko ni naa wa kpe lɛ, ekɛɛ akɛ: “Gbɔmɔ ni yoo fɔ́ lɛ yɔɔ nɛɛ, kukuoo kɛkɛ ji egbii lɛ, ni emli eyi tɔ́ kɛ haomɔ sɔŋŋ.” (Hiob 14:1) Hiob miishɛɛ fɛɛ tã. Eshɛ he ko ni enu he po akɛ Yehowa ekpoo lɛ. (Hiob 29:1-5) Jeee Hiob pɛ ji Nyɔŋmɔ tsulɔ ni kɛ haomɔi ni mli wa kpe. Biblia lɛ haa wɔleɔ akɛ Hana ‘werɛ ho eho’ yɛ bi ní no mli lɛ ebɛ hewɔ. (1 Samuel 1:9-11) Weku naagba ko ní hao Rebeka lɛ ha ewie akɛ: “Mijeŋ hilɛ eje mitsine.” (1 Mose 27:46) Beni David susuɔ etɔmɔi lɛ ahe lɛ, ekɛɛ akɛ: “Daa nɛɛ minyiɛ mɔbɔmɔbɔ.” (Lala 38:7) Nɔkwɛmɔnii fioo ni wɔsusu he nɛɛ feɔ lɛ faŋŋ akɛ hii kɛ yei ni sheɔ Nyɔŋmɔ gbeyei ní hi shi yɛ be ni tsɔ Kristofoi abe lɛ hiɛ lɛ to amɛtsui shi yɛ amanehului ni mli wawai amli.\n4. Mɛni hewɔ ebɛ naakpɛɛ akɛ ayɛ “mɛi ni ehao” yɛ Kristofoi ni yɔɔ ŋmɛnɛ lɛ ateŋ lɛ?\n4 Ni Kristofoi hu? Bɔfo Paulo na akɛ ehe miihia ni ekɛɛ Tesalonikabii lɛ koni “amɛshɛje mɛi ni tsui fãa [loo “mɛi ni ehao,” NW] lɛ amii.” (1 Tesalonikabii 5:14) Wolo ko ni akɛpɛiɔ saji amli lɛ tsɔɔ mli akɛ Hela wiemɔ ni atsɔɔ shishi akɛ “mɛi ni ehao” lɛ baanyɛ akɔ “mɛi ni shihilɛ haa amɛfeɔ shwɛm yɛ be kukuoo mli lɛ ahe.” Nɔ ni Paulo wie lɛ tsɔɔ akɛ, mɛi ni afɔ amɛ mu ni hi Tesalonika asafo lɛ mli lɛ ateŋ mɛi komɛi anijiaŋ je wui. Ayɛ mɛi ni ehao yɛ Kristofoi ni yɔɔ ŋmɛnɛ lɛ hu ateŋ. Shi mɛni haa amɛhaoɔ lɛ? Nyɛhaa wɔsusua nibii etɛ komɛi ni fɔɔ amɛ haomɔ lɛ ahe wɔkwɛa.\nEmuu ni Wɔyeee lɛ Baanyɛ Aha Wɔhao\n5, 6. Mɛɛ gbɛ nɔ Romabii 7:22-25 lɛ shɛjeɔ mɔ mii?\n5 Ákɛ mɛi ni tamɔɔɔ aŋkroaŋkroi ni amɛjeŋba ekpɔtɔ ní “nɔ ko nɔ ko efeee amɛ hiɛgbele dɔŋŋ” lɛ, edɔɔ anɔkwa Kristofoi akɛ amɛji eshafeelɔi. (Efesobii 4:19) Ekolɛ, amɛnuɔ he taakɛ Paulo nu he lɛ. Eŋma akɛ: “Ejaakɛ mimligbɛ gbɔmɔ lɛ mii shɛɔ yɛ Nyɔŋmɔ mla lɛ he; shi minaa mla kroko yɛ mihenii lɛ amli ni kɛ mijwɛŋmɔ mla lɛ wuɔ ta ni eŋɔɔ mi nom ehaa esha mla lɛ ni yɔɔ mihenii lɛ amli lɛ.” No sɛɛ lɛ, Paulo jaje akɛ: “Gbɔmɔ ni nii yɔɔ mɔbɔ ji mi.”—Romabii 7:22-24.\n6 Ani onu he taakɛ Paulo nu he lɛ pɛŋ? Ejeee tɔmɔ akɛ ohiɛ aaahi ofãtɔɔi anɔ ejaakɛ no feemɔ baanyɛ aye abua bo ni ona hiɛdɔɔ ni yɔɔ tɔmɔ ko he, ni ebaanyɛ ewaje bo koni ofĩ shi yɛ ofai shi ni otswa akɛ obaatsi ohe kɛjɛ efɔŋfeemɔ he lɛ mli. Esaaa ni ofãtɔɔi lɛ haa oyeɔ otsui jenamɔ kɛ jetsɛremɔ. Beni Paulo kɛ tsuiyeli wie wiemɔi ni yɔɔ ŋmalɛ ni wɔtsɛ́ yisɛɛ kɛtsɔ hiɛ lɛ mli lɛ, ekɛfata he akɛ: “Miitsɔ wɔ-Nuŋtsɔ Yesu Kristo nɔ miida Nyɔŋmɔ shi.” (Romabii 7:25) Hɛɛ, Paulo ná nɔmimaa akɛ Yesu lá ni efɔse eshwie shi lɛ baanyɛ akpɔ̃ lɛ kɛjɛ esha ni akɛfɔ́ lɛ lɛ mli.—Romabii 5:18.\n7. Mɛni baanyɛ aye abua mɔ koni ekaha eshafeemɔ sui ni yɔɔ ehe lɛ miihao lɛ?\n7 Kɛ́ ofãtɔɔi lɛ haa onuɔ he akɛ ofee shwɛm lɛ, no lɛ okɛ bɔfo Yohane wiemɔi nɛɛ ashɛje omii. Eŋma akɛ: “Kɛ́ mɔ ko fee esha jiŋŋ, wɔyɛ mlidamɔlɔ yɛ tsɛ lɛ ŋɔɔ, Yesu Kristo, jalɔ lɛ; ni lɛ ji wɔhe eshai lɛ ahe kpatamɔ nɔ̃; shi jeee wɔnɔ̃ lɛ kɛkɛ he, shi moŋ jeŋ muu lɛ fɛɛ nɔ̃ lɛ hu he.” (1 Yohane 2:1, 2) Kɛ́ eshafeemɔ sui ni yɔɔ ohe lɛ ha ohao lɛ, ohiɛ akakpa nɔ kɔkɔɔkɔ akɛ Yesu bagbo yɛ eshafeelɔi ahewɔ, shi jeee mɛi ni eye emuu. Yɛ anɔkwale mli lɛ, ‘mɛi fɛɛ efee esha, ni Nyɔŋmɔ anunyam lɛ ebɔ amɛ.’—Romabii 3:23.\n8, 9. Mɛni hewɔ esaaa akɛ wɔfolɔɔ wɔ diɛŋtsɛ wɔnaa ni wɔbuɔ wɔhe fɔ lɛ?\n8 Ekolɛ, okɛ ohe wo esha ko ni yɔɔ hiɛdɔɔ mli yɛ be ni eho lɛ mli. Ŋwanejee bɛ he akɛ otsĩ nakai tɔmɔ lɛ tã otsɔɔ Yehowa yɛ sɔlemɔ mli, ni ekolɛ ofee nakai shii abɔ po. Kristofoi asafoŋ onukpai lɛ hu ye bua bo yɛ mumɔŋ. (Yakobo 5:14, 15) Akɛni oshwa ohe diɛŋtsɛ akɛ okɔ gbɛ ni tamɔ nakai hewɔ lɛ, otee nɔ ohi asafo lɛ mli. Eeenyɛ ebalɛ hu akɛ oshi Nyɔŋmɔ asafo lɛ be fioo, shi sɛɛ mli lɛ oshwa ohe ni obaná shidaamɔ kpakpa ekoŋŋ yɛ asafo lɛ mli. Kɛ́ okɛ shihilɛi enyɔ ni wɔsusu he nɛɛ amli eko ekpe pɛŋ lɛ, no lɛ ekolɛ kɛ́ eyɛ mli aahu lɛ, obaakai nakai esha ni ofee lɛ, ni no baaha ohao. Kɛ́ eba lɛ nakai yɛ ogbɛfaŋ lɛ, kaimɔ akɛ Yehowa kɛ mɛi ni shwaa amɛhe diɛŋtsɛ lɛ ahe eshai lɛ keɔ amɛ ‘kwraa.’ (Yesaia 55:7) Kɛfata he lɛ, esumɔɔɔ ni onuɔ he akɛ ohe bɛ sɛɛnamɔ ko, ni ákɛ hiɛnɔkamɔ ko kwraa bɛ kɛha bo. Satan ná ni eba lɛ nakai. (2 Korintobii 2:7, 10, 11) Akɛni Abonsam sa hiɛkpatamɔ hewɔ lɛ, abaakpata ehiɛ, shi ebaasumɔ koni bo hu onu he akɛ osa hiɛkpatamɔ. (Kpojiemɔ 20:10) Satan miitao etsɔ gbɛ ni tamɔ nɛkɛ nɔ ekɛfite ohemɔkɛyeli lɛ, shi kaaha eeye omanye. (Efesobii 6:11) Yɛ no najiaŋ lɛ, okɛ ‘shiŋŋfeemɔ atsĩ lɛ gbɛ’ taakɛ ofeɔ yɛ saji krokomɛi amli lɛ.—1 Petro 5:9.\n9 Awie Satan he yɛ Kpojiemɔ 12:10 lɛ akɛ eji “wɔnyɛmimɛi” ni ji Kristofoi ni afɔ amɛ mu lɛ “anaafolɔlɔ.” ‘Efolɔɔ amɛnaa nyɔɔŋ kɛ shwane’ yɛ Nyɔŋmɔ hiɛ. Ŋmalɛ nɛɛ nɔjwɛŋmɔ baanyɛ aye abua bo koni ona akɛ Satan ni ji amale naafolɔlɔ lɛ baaná he miishɛɛ akɛ bo diɛŋtsɛ ooofolɔ onaa ni obu ohe fɔ, tsɛbelɛ jeee nakai Yehowa kɛ bo yeɔ. (1 Yohane 3:19-22) Mɛni hewɔ ohaa ofãtɔɔi lɛ haoɔ bo kɛyashiɔ he ni onuɔ he akɛ kɛ́ otao he ko ota moŋ lɛ, ebaahi? Kaaha Satan miifite wekukpãa ni kã okɛ Nyɔŋmɔ teŋ lɛ. Ekaba kɔkɔɔkɔ akɛ oooha Abonsam aha oku ohiɛ oshwie anɔkwale ni eji akɛ Yehowa ji “musuŋtsɔlɔ kɛ durolɔ ní toɔ tsui, ní mɔbɔnalɛ . . . fá pii” lɛ nɔ.—2 Mose 34:6.\nWɔfãtɔɔi lɛ Baanyɛ Aje Wɔnijiaŋ Wui\n10. Mɛɛ gbɛ̀i anɔ fãtɔɔi ni yɔɔ wɔhe lɛ baanyɛ aje wɔnijiaŋ wui?\n10 Kristofoi komɛi anijiaŋ jeɔ wui yɛ fãtɔɔi ni yɔɔ amɛhe lɛ ní haaa amɛnyɛ amɛsɔmɔ Nyɔŋmɔ taakɛ amɛshweɔ lɛ hewɔ. Ani nakai eji yɛ ogbɛfaŋ? Ekolɛ, hela ko ni mli wa, gbɔlɛ, aloo nibii krokomɛi ni tamɔ enɛɛmɛi haaa onyɛ okɛ ohe awo shiɛmɔ nitsumɔ lɛ mli babaoo tamɔ eji be ko ni eho lɛ. Eji anɔkwale akɛ awoɔ Kristofoi hewalɛ koni amɛhé be kɛsɔmɔ Nyɔŋmɔ. (Efesobii 5:15, 16) Ni kɛji onijiaŋ miije wui yɛ gbɔjɔmɔ diɛŋtsɛ ko ni yɔɔ ohe ní haaa onyɛ okɛ ohe awo shiɛmɔ nitsumɔ lɛ mli babaoo hewɔ lɛ hu?\n11. Mɛɛ gbɛ nɔ Paulo ŋaawoo ni yɔɔ Galatabii 6:4 lɛ he baanyɛ aba sɛɛnamɔ kɛha wɔ?\n11 Biblia lɛ woɔ wɔ hewalɛ koni wɔkafee kpɔkee, shi moŋ wɔkɔ “mɛi ni tsɔɔ hemɔkɛyeli kɛ tsuishitoo nɔ náa shiwoi lɛ anane.” (Hebribii 6:12) Kɛ́ wɔbaanyɛ enɛ he nii wɔtsu lɛ, no lɛ ja wɔpɛi nɔkwɛmɔnɔ kpakpa ni amɛfee amɛfɔ̃ shi lɛ mli, ní wɔbɔ mɔdɛŋ wɔkase amɛhemɔkɛyeli lɛ. Kɛlɛ, wɔhe ni wɔkɛaato mɛi krokomɛi ahe yɛ gbɛ ni ejaaa nɔ, ní no aha wɔmu sane naa akɛ wɔhiii kɛhaaa nɔ̃ kpakpa ko lɛ yeŋ ebuaŋ wɔ. No hewɔ lɛ, Paulo woɔ wɔ ŋaa akɛ: “Mɔ fɛɛ mɔ aka lɛ diɛŋtsɛ enitsumɔ ekwɛ, ni no dani eeená nɔ ko yɛ lɛ diɛŋtsɛ emli kɛkɛ ni eshwã efɔ nɔ, ni jeee mɔ kroko nɔ̃ lɛ nɔ.” Wɔɔfee jogbaŋŋ akɛ wɔɔbo eŋaawoo lɛ toi.—Galatabii 6:4.\n12. Mɛni hewɔ wɔmli baanyɛ afili wɔ yɛ gbɛ ni wɔtsɔɔ nɔ wɔsɔmɔɔ Yehowa lɛ mli lɛ?\n12 Kɛ́ helai ni mli wawai haaa Kristofoi anyɛ afee babaoo yɛ sɔɔmɔ nitsumɔ lɛ mli po lɛ, amɛmli baanyɛ afili amɛ. Biblia lɛ maa nɔ mi kɛhaa wɔ akɛ: “Nyɔŋmɔ jeee mɔ ni yeɔ sane ni ejaaa ni ehiɛ aaakpa nyɛnitsumɔ lɛ nɔ kɛ suɔmɔ deŋme ni nyɛgbo yɛ egbɛi lɛ ahewɔ” lɛ. (Hebribii 6:10) Ekolɛ naagbai komɛi ni onyɛɛɛ he nɔ ko ofee lɛ eha amrɔ nɛɛ ewa kɛha bo akɛ ooofee babaoo yɛ sɔɔmɔ nitsumɔ lɛ mli tamɔ be ni eho lɛ. Kɛlɛ, yɛ Yehowa dɛŋ yelikɛbuamɔ naa lɛ, obaanyɛ otsɔ gbɛ̀i krokomɛi ni atsɔɔ nɔ akɛhe woɔ Kristofoi anitsumɔ lɛ mli lɛ anɔ okɛ ohe awo shiɛmɔ nitsumɔ lɛ mli kɛmɔ shi. Gbɛ̀i nɛɛ ekomɛi ji tɛlifon nɔ odaseyeli kɛ odaseyeli kɛtsɔ woloŋmaa nɔ. Ná nɔmimaa akɛ Yehowa Nyɔŋmɔ baajɔɔ bo yɛ osusuma fɛɛ ni okɛsɔmɔɔ lɛ, kɛ agbɛnɛ hu yɛ suɔmɔ ni oyɔɔ kɛha lɛ kɛ onanemɛi adesai lɛ hewɔ.—Mateo 22:36-40.\n“Jaramɔ Bei” lɛ Baanyɛ Aje Wɔnijiaŋ Wui\n13, 14. (a) “Jaramɔ bei” nɛɛ baanyɛ aha wɔhao yɛ mɛɛ gbɛ nɔ? (b) Bɔ ni weku mlibii edɔɔɔ amɛhe ha lɛ eje kpo faŋŋ ŋmɛnɛ yɛ mɛɛ gbɛ nɔ?\n13 Eyɛ mli akɛ wɔmiikpa Nyɔŋmɔ jalɛ jeŋ hee lɛ gbɛ moŋ, shi amrɔ nɛɛ wɔyɛ “jaramɔ bei” amli. (2 Timoteo 3:1) Wɔle akɛ nibii ni yaa nɔ ní haoɔ mɔ nɛɛ fɛɛ tsɔɔ akɛ wɔkpɔmɔ ebɛŋkɛ, ni enɛ haa wɔtsɛ́ɔ wɔtsui wɔŋmɛɔ wɔmli. Kɛlɛ, wɔyeee wɔhe kɛjɛɛɛ naagbai ni yaa nɔ yɛ hei ni wɔyɔɔ lɛ ahe. Ákɛ nɔkwɛmɔnɔ lɛ, ani oji mɔ ko ni tsuuu nii? Ekolɛ eji ta akɛ aaaná nitsumɔ yɛ he ni oyɔɔ lɛ, ni no hewɔ lɛ, yɛ be mli ni je naa ni je tsɛreɔ lɛ, ekolɛ obaasusu he kɛji Yehowa miina shihilɛ mli ni oyɔɔ lɛ, ní asaŋ eboɔ osɔlemɔi atoi. Ekolɛ okɛ jalɛsane ni ayeee tamɔ hiɛaŋkwɛmɔ aloo nɔ ko ni tamɔ nakai miikpe yɛ he ni oyɔɔ lɛ. Saneyitsei kɛkɛ ni jeɔ kpo yɛ adafitswaa woji amli lɛ akanemɔ baanyɛ aha ohao taakɛ jalɔ Lot “hao” (“nijiaŋ je wui,” Young’s Literal Translation of the Holy Bible) yɛ mɛi ni hi ebeaŋ lɛ anyenyeŋtswibɔɔ lɛ hewɔ lɛ.—2 Petro 2:7.\n14 Naagbee gbii lɛ ahe okadii lɛ ateŋ ekome ko yɛ ni wɔnyɛŋ wɔku wɔhiɛ wɔshwie nɔ. Biblia lɛ gba akɛ mɛi babaoo baatsɔmɔ “mɛi ni edɔɔɔ mɔ he.” (2 Timoteo 3:3) Wekui babaoo yɛ ní amɛmli bii lɛ edɔɔɔ amɛhe. Wolo ni ji Family Violence lɛ wie akɛ: “Saji ni nine eshɛ nɔ lɛ tsɔɔ akɛ mɛi diɛŋtsɛ aweku mlibii moŋ baagbe amɛ, amɛbaaye amɛ awui, amɛbaahao amɛ loo amɛbaato amɛ kabonaa fe bɔ ni mɛi kpɔ̃ji baafee amɛ. Kɛha onukpai kɛ gbekɛbii komɛi lɛ, weku lɛ ní kulɛ esa akɛ efee he ko ni asumɔɔ mɔ ní mɔ yɔɔ shweshweeshwe yɛ lɛ ebatsɔ he ni yɔɔ oshara fe fɛɛ.” Mɛi ni kɛ shihilɛi ni ehiii kpeɔ yɛ amɛwekui amli lɛ kɛ yeyeeyefeemɔ kɛ nijiaŋwujee babaoo kpeɔ yɛ sɛɛ mli. Ni kɛ́ oyɛ shihilɛ ni tamɔ nakai mli hu?\n15. Mɛɛ gbɛ nɔ suɔmɔ ni Yehowa yɔɔ kɛha wɔ lɛ mli kwɔ kwraa fe adesai anɔ̃?\n15 Lalatsɛ David lá akɛ: “Kɛ́ mi diɛŋtsɛ mitsɛ kɛ minyɛ po aaashi mi lɛ, Yehowa diɛŋtsɛ baahere mi atuu.” (Lala 27:10, NW) Kwɛ miishɛɛ sane ni eji akɛ wɔɔle akɛ suɔmɔ ni Yehowa yɔɔ kɛha wɔ lɛ mli kwɔ kwraa fe nɔ ni wɔfɔlɔi ni ji adesai lɛ yɔɔ kɛha wɔ lɛ! Eyɛ mli akɛ eyɛ dɔlɛ ákɛ ofɔlɔi aaashi bo ni amɛkwɛɛɛ otsiabo, amɛfee bo niseniianii, aloo amɛkpoo bo moŋ, shi nifeemɔi nɛɛ ateŋ eko kwraa nyɛɛɛ afite suɔmɔ ni Yehowa yɔɔ kɛha bo lɛ. (Romabii 8:38, 39) Ohiɛ akakpa nɔ akɛ Nyɔŋmɔ bɛŋkɛɔ mɛi ni esumɔɔ amɛ lɛ. (Yohane 3:16; 6:44) Otsɛ ni yɔɔ ŋwɛi lɛ sumɔɔ bo ekɔɔɔ he eko bɔ ni adesai kɛ bo yeɔ haa!\nNibii Pɔtɛɛi Komɛi ni Obaanyɛ Ofee Kɛdamɔ Nijiaŋwujee Naa\n16, 17. Kɛ́ mɔ kɛ nijiaŋwujee kpe lɛ, mɛni ebaanyɛ efee koni ekãa ni eyɔɔ yɛ mumɔŋ lɛ akaba shi?\n16 Nibii pɔtɛɛi komɛi yɛ ni obaanyɛ ofee kɛdamɔ nijiaŋwujee naa. Ákɛ nɔkwɛmɔnɔ lɛ, okɛ ohe awo Kristofoi anitsumɔi kpakpai lɛ amli. Jwɛŋmɔ Nyɔŋmɔ Wiemɔ lɛ nɔ, titri lɛ kɛ́ okɛ nijiaŋwujee ni tamɔ nɔ ni onyɛŋ naa odamɔ kpe. Lalatsɛ lɛ lá akɛ: “Kɛ́ mikɛɛ: Minane miishane! lɛ, Yehowa, omɔbɔnalɛ lɛ hiɛ mimli. Kɛ́ ŋkɔmɔyeli fa babaoo yɛ mimli lɛ, omiishɛjemɔi lɛ haa misusuma mii shɛɔ ehe.” (Lala 94:18, 19) Biblia lɛ ní oookane daa lɛ baaha wiemɔi ni shɛjeɔ mɔ mii ní asaŋ ewoɔ mɔ hewalɛ ahi ojwɛŋmɔ mli.\n17 Sɔlemɔ hu he hiaa waa. Kɛ́ ebalɛ akɛ onyɛɛɛ ofɔse nibii ni yɔɔ otsuiŋ lɛ fɛɛ po oshwie shi lɛ, Yehowa le nɔ̃ pɔtɛɛ ni otaoɔ okɛɛ lɛ. (Romabii 8:26, 27) Lalatsɛ lɛ kɛ nɔmimaa kɛɔ wɔ akɛ: “Shɛ ojatsu lɛ ofɔ̃ Yehowa nɔ, ni lɛ eeehiɛ omli; eŋmɛŋ gbɛ gbi ko gbi ko ni jalɔ adidã.”—Lala 55:23.\n18. Mɛɛ nibii pɔtɛɛi komɛi mɔ ko ni ehao lɛ baanyɛ efee koni ekɛdamɔ enaagba lɛ naa?\n18 Jwɛŋmɔŋ helai haa mɛi komɛi anijiaŋ jeɔ wui. * Kɛ́ nakai eji yɛ ogbɛfaŋ lɛ, no lɛ bɔɔ mɔdɛŋ koni kɛ́ fee lɛ, okɛ ojwɛŋmɔ ama Nyɔŋmɔ jeŋ hee lɛ kɛ be mli ní “maŋbii lɛ ateŋ mɔ ko ekɛɛŋ akɛ: Migbɔjɔ!” lɛ nɔ. (Yesaia 33:24) Kɛ́ nibii ni gbaa ojwɛŋmɔ naa lɛ jeee nibii komɛi ni kɛ́ eba ni be fioo sɛɛ lɛ etee lɛ, no lɛ nilee yɛ mli akɛ oooyana datrɛfonyo koni ekwɛ bo. (Mateo 9:12) Ehe miihia hu koni okwɛ ni oná gbɔmɔtsoŋ hewalɛ jogbaŋŋ. Ebaahi jogbaŋŋ akɛ oooye nii ni hewalɛ yɔɔ mli, ni ogbɔle okpɔiaŋ hu. Kwɛmɔ ni oná wɔ̀ ni sa. Kaakwɛ tɛlivishiŋ kɛyashi jenamɔ yi wa, ni okɛ ohe akawo hiɛtserɛjiemɔi ni baaha etɔ bo ní ohao amli. Nɔ ni fe fɛɛ lɛ, yaa nɔ okɛ ohe awo nitsumɔi ni saa Nyɔŋmɔ hiɛ amli! Eyɛ mli akɛ be ni Yehowa ‘baatsumɔ hiɛaŋ yaafonui fɛɛ’ lɛ shɛko moŋ, shi ebaaye ebua bo koni onyɛ odamɔ shihilɛ ni okɛkpe lɛ naa.—Kpojiemɔ 21:4; 1 Korintobii 10:13.\nNí Wɔɔhi “Nyɔŋmɔ Nine ni Wa lɛ Shishi”\n19. Mɛɛ shi Yehowa wo mɛi ni naa amanehulu lɛ?\n19 Biblia lɛ maa nɔ mi kɛhaa wɔ akɛ, eyɛ mli akɛ jalɔ amanehului fa moŋ, shi “Yehowa jieɔ lɛ kɛjɛɔ fɛɛ mli.” (Lala 34:19) Mɛɛ gbɛ nɔ Nyɔŋmɔ tsɔɔ efeɔ enɛ? Beni bɔfo Paulo tee nɔ esɔle koni ajie ‘ŋmei ko ni yɔɔ eheloo mli’ lɛ aha lɛ lɛ, Yehowa kɛɛ lɛ akɛ: “Mihewalɛ lɛ, gbedeefeemɔ mli eyeɔ emuu yɛ.” (2 Korintobii 12:7-9) Mɛɛ shi Yehowa wo Paulo, ni bo hu mɛɛ shi ewoɔ bo? Ewooo shi akɛ ebaafo amanehulu ni onaa lɛ asɛɛ amrɔ nɛɛ, shi moŋ ákɛ ebaaha bo hewalɛ koni onyɛ odamɔ naa.\n20. Yɛ kaai ni wɔkɛkpeɔ lɛ fɛɛ asɛɛ lɛ, mɛni nɔ mi amaa kɛhaa wɔ yɛ 1 Petro 5:6, 7 lɛ?\n20 Bɔfo Petro ŋma akɛ: “Nyɛbaa nyɛhe shi yɛ Nyɔŋmɔ nine ni wa lɛ shishi, koni ewo nyɛnɔ yɛ be ni sa mli. Nyɛŋɔa nyɛhaomɔ fɛɛ nyɛfɔa enɔ, ejaakɛ lɛ ejwɛŋɔ nyɛnɔ.” (1 Petro 5:6, 7) Akɛni Yehowa susuɔ ohe hewɔ lɛ, ekwaŋ bo. Ebaaye ebua bo yɛ kaai ni okɛkpeɔ lɛ fɛɛ asɛɛ. Ohiɛ akakpa nɔ akɛ anɔkwa Kristofoi lɛ yɛ “Nyɔŋmɔ nine ni wa lɛ shishi.” Yɛ be mli ni wɔsɔmɔɔ Yehowa lɛ, ehaa wɔ hewalɛ koni wɔnyɛ shi wɔfĩ. Kɛ́ wɔyeɔ lɛ anɔkwa lɛ, no lɛ nɔ ko nyɛŋ aye wɔ awui yɛ mumɔŋ ni sɛɛ baatsɛ. Belɛ, eba akɛ wɔɔya nɔ wɔye Yehowa anɔkwa bɔni afee ni wɔhi shi kɛya naanɔ yɛ jeŋ hee ni ewo he shi lɛ mli, ni no lɛ, gbi ni ebaafo amanehului fɛɛ ni nɔnalɔ naa lɛ asɛɛ kwrakwra lɛ, wɔbaana!\n^ kk. 1 Atsake gbɛi lɛ.\n^ kk. 18 Jwɛŋmɔŋ helai haoɔ mɔ babaoo fe nijiaŋ wui kɛkɛ ni ejeɔ. Ayɔse akɛ ehaa mɔ miishɛɛ fɛɛ tãa, ni enɛ yaa nɔ be kpalaŋŋ. Kɛ́ ootao hela nɛɛ he saji babaoo lɛ, no lɛ kwɛmɔ blɔfo Buu-Mɔɔ srɔtoi ni ji October 15, 1988 baafa 25-29; November 15, 1988 baafa 21-24; kɛ Buu-Mɔɔ ni je kpo yɛ September 1, 1996 baafa 30-31 lɛ amli.\n• Mɛni hewɔ Yehowa tsuji tete naa amanehulu lɛ?\n• Mɛni ji nibii ni baanyɛ aha Nyɔŋmɔ webii lɛ anijiaŋ aje wui lɛ ateŋ ekomɛi?\n• Mɛɛ gbɛ nɔ Yehowa yeɔ ebuaa wɔ ni wɔnyɛɔ wɔdamɔɔ yeyeeyefeemɔi anaa?\n• Wɔyɛ “Nyɔŋmɔ nine ni wa lɛ shishi” yɛ mɛɛ gbɛ nɔ?\n[Mfonirii ni yɔɔ baafa 25]\nYɛ kaai ni Yehowa webii kɛkpeɔ lɛ fɛɛ asɛɛ lɛ, amɛyɛ nɔ̃ nɔ ni amɛaadamɔ amɛná miishɛɛ\nTɛlifon nɔ odaseyeli ji gbɛ̀i ni wɔtsɔɔ nɔ wɔkɛ wɔtsui muu fɛɛ sɔmɔɔ Yehowa lɛ ateŋ ekome\nKɛmaje Mɔ Ko Kɛmaje Mɔ Ko Yehowa Jieɔ Mɛi Ni Naa Amanehulu Lɛ\nw06 7/15 bf. 25-29


Yesu Abɛbua ni Kɔɔ Yookpeemɔ Okpɔlɔŋmɛɛ lɛ He (Mateo 22) | Yesu Wala Shihilɛ\nYOOKPEEMƆ OKPƆLƆŊMƐƐ LƐ HE NƆKWƐMƆNƆ\nBe ni Yesu kɛ esɔɔmɔ nitsumɔ lɛ baa naagbee lɛ, ekɛ nɔkwɛmɔnii tsu nii kɛkpa woloŋmalɔi lɛ kɛ osɔfoi tsiifoi lɛ ahe mama. Enɛ hewɔ lɛ, amɛmiitao amɛgbe lɛ. (Luka 20:19) Shi Yesu kɛwaaa jɛmɛ. Egba nɔkwɛmɔnɔ kroko:\nEkɛɛ akɛ: “Ŋwɛi Maŋtsɛyeli lɛ tamɔ maŋtsɛ ko ní ŋmɛ yookpeemɔ he okpɔlɔ ehã ebinuu. Ni etsu enyɔji koni amɛyatsɛ mɛi ni afɔ̃ amɛ nine kɛhã yookpeemɔ okpɔlɔŋmɛɛ lɛ, shi amɛmiii baa.” (Mateo 22:2, 3) Yesu tsĩ “ŋwɛi Maŋtsɛyeli lɛ” tã kɛje nɔkwɛmɔnɔ lɛ shishi. Ŋwanejee ko bɛ he akɛ, Yehowa Nyɔŋmɔ ji “maŋtsɛ” lɛ. Namɔ ji maŋtsɛ lɛ bi lɛ, kɛ mɛi ni afɔ̃ amɛ nine kɛba yookpeemɔ okpɔlɔŋmɛɛ lɛ shishi lɛ? Shi kome ekoŋŋ lɛ, ewaaa akɛ mɔ fɛɛ mɔ baayɔse akɛ Yehowa Bi lɛ ni gbaa nɔkwɛmɔnɔ lɛ ji maŋtsɛ lɛ bi lɛ, ni nakai nɔŋŋ ewaaa akɛ abaayɔse akɛ mɛi ni afɔ̃ amɛ nine lɛ ji mɛi ni baafata Bi lɛ he yɛ ŋwɛi Maŋtsɛyeli lɛ mli lɛ.\nNamɛi ji mɛi ni afɔ̃ amɛ nine klɛŋklɛŋ? Namɛi Yesu kɛ bɔfoi lɛ shiɛ Maŋtsɛyeli lɛ he sane lɛ amɛtsɔɔ? Yudafoi lɛ. (Mateo 10:6, 7; 15:24) Yɛ afi 1513 D.Ŋ.B. lɛ, maŋ nɛɛ kpɛlɛ nɔ akɛ amɛbaaye Mla kpaŋmɔ lɛ nɔ, ni amɛ amɛná hegbɛ lɛ klɛŋklɛŋ akɛ amɛtsɔmɔ “osɔfoi amaŋtsɛyeli.” (2 Mose 19:5-8) Shi mɛɛ be afɔ̃ amɛ nine kɛhã “yookpeemɔ okpɔlɔŋmɛɛ lɛ”? Afee enɛ yɛ afi 29 Ŋ.B. be ni Yesu bɔi ŋwɛi Maŋtsɛyeli lɛ he sane lɛ shiɛmɔ lɛ.\nTe Israelbii lɛ ateŋ mɛi babaoo here ninefɔɔ lɛ nɔ hã tɛŋŋ? Taakɛ Yesu wie lɛ, “amɛmiii baa.” Jamɔŋ hiɛnyiɛlɔi lɛ kɛ Israelbii lɛ ateŋ mɛi babaoo heee yeee akɛ Yesu ji Mesia kɛ mɔ ni Nyɔŋmɔ ehala akɛ Maŋtsɛ lɛ.\nShi Yesu tsɔɔ akɛ abaahã Yudafoi lɛ hegbɛ ekoŋŋ, ekɛɛ akɛ: “[Maŋtsɛ lɛ saa] etsu nyɔji krokomɛi ekɛɛ, ‘Nyɛkɛa mɛi ni afɔ̃ amɛ nine lɛ akɛ: “Naa! Migbe miniyenii lɛ naa, agbe mitsinahii kɛ mikooloi ni ewo fɔ lɛ, ni agbe nɔ fɛɛ nɔ naa. Nyɛbaa yookpeemɔ okpɔlɔŋmɛɛ lɛ shishi.”’ Shi amɛbuuu po, ni amɛkɔlɔ amɛgbɛi, mɔ kome tee eŋmɔ mli, ni mɔ kroko hu tee eguɔyeli; shi mɛi ni shwɛ lɛ mɔmɔ nyɔji lɛ, amɛfee amɛ niseniianii, ni amɛgbe amɛ.” (Mateo 22:4-6) Nɔ ko tamɔ nɛkɛ ji nɔ ni tee nɔ be ni ato Kristofoi asafo lɛ shishi lɛ. Nakai beiaŋ lɛ, Yudafoi lɛ yɛ hegbɛ lolo akɛ amɛtsɔmɔɔ Maŋtsɛyeli lɛ mli bii, shi amɛteŋ mɛi pii hereee tsɛmɔ lɛ nɔ, ni amɛwa ‘maŋtsɛ lɛ nyɔji lɛ’ ayi po.—Bɔfoi 4:13-18; 7:54, 58.\nMɛni jɛ nɔ ni amɛfee lɛ mli kɛba? Yesu kɛɛ akɛ: “Maŋtsɛ lɛ mli fu, ni etsu etabilɔi, ni amɛyagbe nakai gbɔmɔgbelɔi lɛ, ni amɛshã amɛmaŋ lɛ.” (Mateo 22:7) Enɛ ba Yudafoi lɛ anɔ yɛ afi 70 Ŋ.B., be ni Romabii lɛ kpãtã “amɛmaŋ,” ni ji Yerusalem lɛ hiɛ lɛ.\nAni ninefɔɔ lɛ ni amɛhereee nɔ lɛ tsɔɔ akɛ afɔŋ mɛi krokomɛi nine dɔŋŋ? Nɔkwɛmɔnɔ ni Yesu gbaa lɛ etsɔɔɔ nakai. Yesu tee nɔ ewie akɛ: “Kɛkɛ ni [maŋtsɛ lɛ kɛɛ] enyɔji lɛ akɛ, ‘Ato yookpeemɔ okpɔlɔŋmɛɛ lɛ he gbɛjianɔ agbe naa moŋ, shi mɛi ni afɔ̃ amɛ nine lɛ, amɛsaaa. No hewɔ lɛ, nyɛyaa gbɛjegbɛi ni yaa maŋ lɛ ŋmaŋmashai lɛ anɔ lɛ anɔ, ni nyɛyafɔ̃a mɔ fɛɛ mɔ ni nyɛaana lɛ nine kɛbaa yookpeemɔ okpɔlɔŋmɛɛ lɛ shishi.’ Kɛkɛ ni nakai nyɔji lɛ yiŋ amɛtee gbɛjegbɛi lɛ anɔ ni amɛyabua mɛi ni amɛna lɛ fɛɛ naa, mɛi fɔji kɛ mɛi kpakpai; ni yookpeemɔ tsũ lɛ mli yi tɔ kɛ mɛi ni tara niyenii lɛ ashi.”—Mateo 22:8-10.\nNɔ ko ni sa kadimɔ ji, sɛɛ mli lɛ, bɔfo Petro ji mɔ klɛŋklɛŋ ni atsu ni yaye ebua jeŋmajiaŋbii, ni ji mɛi ni jeee Yudafoi lɛ loo mɛi ni kɛ amɛhe ebadɔmɔko Yudafoi lɛ, ni amɛbatsɔmɔ anɔkwa Kristofoi. Yɛ afi 36 Ŋ.B. lɛ, Nyɔŋmɔ mumɔ krɔŋkrɔŋ lɛ ba Roma asraafoiatsɛ ni atsɛɔ lɛ Kornelio lɛ kɛ eweku lɛ nɔ, ni no hã amɛná hegbɛ akɛ amɛtsɔmɔ ŋwɛi Maŋtsɛyeli lɛ ni Yesu tsĩ tã lɛ mli bii.—Bɔfoi 10:1, 34-48.\nYesu tsɔɔ akɛ, jeee mɛi fɛɛ ni ba okpɔlɔŋmɛɛ lɛ shishi lɛ “maŋtsɛ lɛ” baakpɛlɛ akɛ amɛhi okpɔlɔŋmɛɛ lɛ shishi. Ekɛɛ akɛ: “Be ni maŋtsɛ lɛ ba mɛi ni afɔ̃ amɛ nine lɛ kwɛmɔ lɛ, ehiŋmɛi gba nuu ko ni wooo yookpeemɔ atade nɔ yɛ jɛmɛ. No hewɔ lɛ, ekɛɛ lɛ akɛ, ‘Naanyo, te ofee tɛŋŋ obote mli ni owooo yookpeemɔ atade lɛ?’ Enyɛɛɛ etswa esɛŋ. Kɛkɛ ni maŋtsɛ lɛ kɛɛ etsuji lɛ akɛ, ‘Nyɛfimɔa eniji kɛ enaji ni nyɛshɛa lɛ nyɛfɔ̃a agbonaa duŋ lɛ mli. Jɛmɛ ji he ni ebaafo, ni ebaakpe enyanyɔjiashi yɛ.’ Ejaakɛ afɔ̃ mɛi babaoo nine moŋ nɛ, shi mɛi fioo ahala.”—Mateo 22:11-14.\nEeenyɛ efee akɛ, jamɔŋ hiɛnyiɛlɔi lɛ ni boɔ Yesu toi lɛ nuuu nɔ ni ewieɔ lɛ shishi loo amɛnyɛɛɛ amɛna bɔ ni ekɔɔ amɛhe ehãa. Fɛɛ sɛɛ lɛ, amɛnyaaa nɔ ni ewieɔ lɛ he, ni amɛtswa amɛfai shi fe tsutsu lɛ akɛ amɛbaagbe lɛ yɛ amɛhiɛ shi ni eshwieɔ lɛ hewɔ.\nYɛ Yesu nɔkwɛmɔnɔ lɛ mli lɛ, namɔ ji “maŋtsɛ lɛ,” namɔ ji “ebinuu lɛ,” ni namɛi ji mɛi klɛŋklɛŋ ni afɔ̃ amɛ nine kɛhã yookpeemɔ okpɔlɔŋmɛɛ lɛ?\nMɛɛ be afɔ̃ Yudafoi lɛ nine? Namɛi hu afɔ̃ amɛ nine yɛ no sɛɛ?\nMɛni wiemɔ ni ji, afɔ̃ mɛi babaoo nine moŋ nɛ, shi mɛi fioo ahala lɛ tsɔɔ?\nNyɔŋmɔ boɔ mɛi ni jaa lɛ lɛ asɔlemɔi atoi ni etsuɔ he nii ekɔɔɔ he eko amɛhewolonɔ su, maji anɔ ni amɛjɛ, loo mɛi ni amɛji. Te wɔfeɔ tɛŋŋ wɔleɔ?\nKɛmaje Mɔ Ko Kɛmaje Mɔ Ko Maŋtsɛ ko Tsu Koni Ayatsɛ Mɛi ni Afɔ̃ Amɛ Nine\njy yitso 107 bf. 248-249


‘Enɛ lɛ, nyɛ mikɛɔ, bɔni afee ni afee fɛo, koni nyɛsɔmɔ Nuŋtsɔ lɛ ni nɔ ko nɔ ko akawo nyɛ najiaŋ.’—1 KOR. 7:35.\n1, 2. Mɛni hewɔ esa akɛ wɔtao ŋaawoo ni Biblia lɛ kɛhaa yɛ oshijayeli kɛ gbalashihilɛ he lɛ?\nNƆ KO ni haa mɔ mii shɛɔ ehe waa, ehaa mɔ nijiaŋ jeɔ wui, loo ehaa mɔ haoɔ waa yɛ shihilɛ mli ji nuu kɛ yoo teŋ sharamɔ. Bɔni afee ni wɔnyɛ wɔtsu henumɔi ni tamɔ nɛkɛ lɛ he nii jogbaŋŋ lɛ, esa akɛ wɔtao Nyɔŋmɔ gbɛtsɔɔmɔ. Shi wɔyɛ yiŋtoi krokomɛi hu ahewɔ ni esa akɛ wɔtao Nyɔŋmɔ gbɛtsɔɔmɔ. Ákɛ nɔkwɛmɔnɔ lɛ, ekolɛ Kristofonyo ko ni miisumɔ ni eya nɔ ehi shi akɛ oshija lɛ wekumɛi loo enanemɛi baanyɛ enɔ ni ebote gbalashihilɛ mli. Ekolɛ mɔ kroko hu baasumɔ ni ebote gbalashihilɛ mli shi enáko hefatalɔ ni sa lɛ. Gbɛtsɔɔmɔ he miihia mɛi komɛi koni amɛnyɛ amɛsaa amɛhe ní kɛ́ amɛbote gbalashihilɛ mli lɛ amɛnyɛ amɛtsu amɛsɔ̃i ahe nii. Kɛfata he lɛ, Kristofoi ni ji oshijafoi kɛ mɛi ni ebote gbalashihilɛ mli fɛɛ kɛ bɔlɛnamɔ mli jeŋba sha he kai kpeɔ.\n2 Yɛ miishɛɛ ni nibii nɛɛ haa wɔnáa lɛ sɛɛ lɛ, amɛsaa shidaamɔ ni wɔyɔɔ yɛ Yehowa Nyɔŋmɔ hiɛ lɛ hu he. Yɛ 1 Korintobii yitso 7 lɛ mli lɛ, Paulo kɛ gbɛtsɔɔmɔ ha yɛ oshijayeli kɛ gbalashihilɛ he. Oti ni ma ehiɛ ji, ni eye ebua mɛi ni baakane ewolo lɛ ‘koni amɛfee nɔ ni ja, ni amɛsɔmɔ Nuŋtsɔ lɛ ni nɔ ko nɔ ko akawo amɛ najiaŋ.’ (1 Kor. 7:35) Beni osusuɔ ŋaawoo ni ekɛha yɛ saji ni he hiaa nɛɛ ahe lɛ he lɛ, bɔɔ mɔdɛŋ ni ona shihilɛ mli ni oyɔɔ—oshija jio, mɔ ni ebote gbalashihilɛ mli jio—lɛ akɛ hegbɛ ni oná ni okɛaasɔmɔ Yehowa jogbaŋŋ.\nHiɛdɔɔ Sane ni Mɔ Fɛɛ Mɔ Baakpɛ Eyiŋ yɛ He\n3, 4. (a) Bei komɛi lɛ, kɛ́ mɛi nyɛ amɛnaanyo loo wekunyo ko nɔ akɛ ebote gbalashihilɛ mli lɛ, mɛɛ naagbai baa? (b) Mɛɛ gbɛ nɔ Paulo ŋaawoo lɛ baanyɛ aye abua mɔ ko ni ená jwɛŋmɔ ni ja yɛ gbalashihilɛ he?\n3 Taakɛ eji yɛ Yudafoi ni hi shi yɛ klɛŋklɛŋ afii 100 lɛ mli lɛ agbɛfaŋ lɛ, mɛi babaoo ni yɔɔ ŋmɛnɛ lɛ hu buɔ gbalashihilɛ akɛ nɔ ko ni he hiaa waa. Kɛ́ oblanyo loo oblayoo ko ye afii komɛi ni eboteko gbalashihilɛ mli lɛ, ekolɛ enanemɛi kɛ wekumɛi ni eshihilɛ lɛ gbaa amɛnaa lɛ baanu he akɛ esa akɛ amɛwo lɛ ŋaa ni ebote gbalashihilɛ mli. Yɛ amɛkɛ lɛ sanegbaa mli lɛ, ekolɛ amɛbaawo lɛ ŋaa ni emia ehiɛ etao mɔ ko ekɛbote gbalashihilɛ mli. Ekolɛ amɛbaajie mɔ ko ni amɛsusuɔ akɛ ebaanyɛ ekɛ lɛ abote gbalashihilɛ mli lɛ yi amɛha lɛ. Amɛbaanyɛ amɛtsɔ ŋaa gbɛ nɔ amɛha mɛi enyɔ ni boteko gbalashihilɛ mli lɛ kɛ amɛhe akpe po. Bei komɛi lɛ, nifeemɔi nɛɛ kɛ hiɛshishwiemɔ baa, efiteɔ nanemɛi ateŋ, ni eyeɔ mɛi awui yɛ henumɔŋ.\n4 Paulo enyɛɛɛ mɛi anɔ akɛ amɛbote gbalashihilɛ mli loo amɛya nɔ amɛye oshija. (1 Kor. 7:7) Emii shɛ ehe akɛ eeesɔmɔ Yehowa akɛ mɔ ni bɛ ŋa, shi ewieee eshiii mɛi ni miitao amɛbote gbalashihilɛ mli lɛ. Kristofoi ni yɔɔ ŋmɛnɛ lɛ hu yɛ hegbɛ akɛ amɛkpɛɔ amɛyiŋ kɛji amɛbaabote gbalashihilɛ mli loo amɛbaahi shi oshija. Esaaa akɛ mɛi krokomɛi nyɛɔ amɛ nɔ akɛ amɛbote gbalashihilɛ mli loo amɛhi shi oshija.\nBɔ ni Ooofee Oye Omanye akɛ Oshija\n5, 6. Mɛni hewɔ Paulo jie yi akɛ ahi shi oshija lɛ?\n5 Nɔ ni sa kadimɔ waa yɛ wolo ni Paulo ŋma kɛyaha Korintobii lɛ mli ji jwɛŋmɔ ni ja ni eyɔɔ yɛ oshijayeli he lɛ. (Nyɛkanea 1 Korintobii 7:8.) Eyɛ mli akɛ no mli lɛ Paulo jeee gbalashihilɛ mli hefatalɔ moŋ, shi ebuuu ehe akɛ enɔ kwɔ fe mɛi ni ebote gbalashihilɛ mli lɛ, taakɛ Kristendom osɔfoi ni boteee gbalashihilɛ mli lɛ buɔ amɛhe akɛ amɛnɔ kwɔlɔ lɛ. Yɛ no najiaŋ lɛ, Paulo tsɔɔ hegbɛ ko ni sanekpakpa shiɛlɔi ni boteko gbalashihilɛ mli lɛ ateŋ mɛi babaoo náa. Mɛni ji hegbɛ nɛɛ?\n6 Bei pii lɛ, Kristofonyo ni ji oshija lɛ nyɛɔ ekpɛlɛɔ nitsumɔi komɛi anɔ yɛ Yehowa sɔɔmɔ mli ní ekolɛ mɔ ko ni ebote gbalashihilɛ mli lɛ nyɛŋ atsu. Paulo ná hegbɛ krɛdɛɛ akɛ esɔmɔ akɛ “jeŋmaji abɔfo.” (Rom. 11:13) Kanemɔ Bɔfoi lɛ Asaji yitso 13 kɛyashi yitso 20 lɛ, ni obaana bɔ ni ekɛ enanemɛi maŋsɛɛ sanekpakpa shiɛlɔi lɛ tsu shikpɔŋkukuji hei amli nii, kɛ bɔ ni amɛto asafo hei babaoo. Yɛ Paulo sɔɔmɔ nitsumɔ lɛ mli lɛ, emia ehiɛ yɛ shihilɛi ni mli wawai ni ŋmɛnɛ lɛ wɔteŋ mɛi babaoo kɛ nakai shihilɛi ekpeŋ lɛ amli. (2 Kor. 11:23-27, 32, 33) Shi miishɛɛ ni ená yɛ mɛi babaoo ni eye ebua amɛ ni amɛbatsɔmɔ kaselɔi lɛ mli lɛ ha etsui nyɔ emli waa yɛ nakai shihilɛi ni mli wawai lɛ amli. (1 Tes. 1:2-7, 9; 2:19) Eji no mli lɛ ebote gbalashihilɛ mli loo eyɛ bii kulɛ, ani ebaanyɛ etsu nii nɛɛ? Ekolɛ enyɛŋ efee nakai.\n7. Okɛ nɔkwɛmɔnɔ ko ni tsɔɔ bɔ ni Odasefoi komɛi kɛ oshija ni amɛji lɛ tsu nii kɛshiɛ Maŋtsɛyeli lɛ he sane lɛ aha.\n7 Kristofoi ni boteko gbalashihilɛ mli lɛ ateŋ mɛi babaoo kɛ oshija ni amɛji amrɔ nɛɛ miitsu babaoo yɛ Maŋtsɛyeli shiɛmɔ nitsumɔ lɛ mli. Sara kɛ Limbania, ni ji gbɛgbalɔi oshijafoi ni yɔɔ Bolivia lɛ fã kɛtee akrowa ko ní ashiɛko ahako mɛi ni yɔɔ jɛmɛ lɛ afii pii lɛ mli. Ani srawa hewalɛ ni bɛ jɛmɛ lɛ fee naagba kɛha amɛ? Amɛbɔ amaniɛ akɛ: “Redio loo TV bɛ jɛmɛ, no hewɔ lɛ nɔ ko gbalaaa mɛi ni yɔɔ jɛmɛ lɛ ajwɛŋmɔ kɛjɛɛɛ nɔ titri ni amɛkɛjieɔ amɛhiɛtserɛ, ni ji nikanemɔ lɛ nɔ.” Akrowa lɛ mlibii komɛi kɛ Yehowa Odasefoi awoji memeji komɛi ni amɛmiikane lolo, shi akpa kalamɔ kɛjɛ jeeŋmɔ lɛ tsɔɔ gbɛgbalɔi lɛ. Akɛni etamɔ nɔ ni abo nyɛmimɛi yei lɛ toi yɛ shinaa fɛɛ shinaa naa hewɔ lɛ, ebafee nɔ ni wa kɛha amɛ akɛ amɛaagbe shĩai fɛɛ ni yɔɔ shikpɔŋkuku lɛ mli lɛ naa. Yoo onukpa ko kɛɛ amɛ akɛ: “Ekolɛ naagbee lɛ eshɛ etã ejaakɛ Yehowa Odasefoi ebashɛ wɔŋɔɔ agbɛnɛ.” Etsɛɛɛ ni akrowa lɛ mlibii komɛi bɔi asafoŋ kpeei yaa.\n8, 9. (a) Mɛni yɔɔ Paulo jwɛŋmɔ mli beni ewo mɛi hewalɛ ni amɛhi shi akɛ oshijafoi lɛ? (b) Mɛɛ hegbɛi Kristofoi ni boteko gbalashihilɛ mli lɛ náa?\n8 Eji anɔkwale akɛ kɛ́ Kristofoi ni ebote gbalashihilɛ mli lɛ shiɛ sanekpakpa lɛ yɛ shikpɔŋkukuji ni mli wala amli lɛ, amɛ hu amɛnitsumɔ lɛ woɔ yibii kpakpai. Shi ekolɛ ebaawa kɛha mɛi ni ebote gbalashihilɛ mli loo mɛi ni yɔɔ bii lɛ akɛ amɛaatsu nitsumɔi komɛi ni oshijafoi ni ji gbɛgbalɔi lɛ nyɛɔ amɛtsuɔ lɛ. Paulo yɔse akɛ nitsumɔ babaoo yɛ ni esa akɛ asafoi lɛ atsu yɛ sanekpakpa jajemɔ nitsumɔ lɛ mli. Eesumɔ ni mɛi fɛɛ aná miishɛɛ ni ená lɛ eko. Enɛ hewɔ ni ewo mɛi hewalɛ ni amɛsɔmɔ Yehowa akɛ oshijafoi lɛ.\n9 Nyɛmi yoo oshija ko ni ji gbɛgbalɔ ni yɔɔ United States lɛ ŋma akɛ: “Mɛi komɛi susuɔ akɛ mɛi ni boteko gbalashihilɛ mli lɛ nyɛŋ aná miishɛɛ. Shi mina akɛ anɔkwa miishɛɛ ni mɔ baaná lɛ damɔ naanyobɔɔ ni yɔɔ ekɛ Yehowa teŋ lɛ nɔ. Eyɛ mli akɛ oshijayeli biɔ hekɛ-afɔleshãa moŋ, shi eji nikeenii ni hi jogbaŋŋ kɛ́ akɛtsu nii yɛ gbɛ kpakpa nɔ.” Beni ewieɔ bɔ ni aaafee aná miishɛɛ he lɛ, eŋma akɛ: “Oshijayeli baanyɛ aha mɔ aná miishɛɛ, shi ejeee nɔ ko ni tsĩɔ mɔ miishɛɛnamɔ naa. Mile akɛ Yehowa jieɔ esuɔmɔ lɛ kpo etsɔɔ mɔ fɛɛ mɔ, ekɔɔɔ he eko kɛ́ oji oshija loo obote gbalashihilɛ mli.” Amrɔ nɛɛ nyɛmi yoo lɛ kɛ miishɛɛ miisɔmɔ yɛ he ko ni Maŋtsɛyeli shiɛlɔi babaoo ahe miihia yɛ. Kɛ́ oji oshija lɛ, ani obaanyɛ okɛ heyeli ni oyɔɔ lɛ atsu babaoo kɛtsɔɔ mɛi krokomɛi anɔkwale lɛ? Bo hu obaanyɛ ona akɛ oshijayeli ji nikeenii ni nɔ bɛ ni jɛ Yehowa ŋɔɔ.\nOshijafoi ni Miitao Abote Gbalashihilɛ Mli\n10, 11. Mɛɛ gbɛ nɔ Yehowa yeɔ ebuaa mɛi ni miitao abote gbalashihilɛ mli shi amɛnáko hefatalɔ ni sa lɛ?\n10 Beni Yehowa anɔkwa tsuji lɛ ateŋ mɛi babaoo kɛ afii komɛi ehi shi akɛ oshijafoi sɛɛ lɛ, amɛkpɛɔ amɛyiŋ akɛ amɛbaabote gbalashihilɛ mli. Akɛni amɛle akɛ gbɛtsɔɔmɔ he miihia amɛ hewɔ lɛ, amɛbiɔ Yehowa ni eye ebua amɛ ni amɛná hefatalɔ ni sa.—Nyɛkanea 1 Korintobii 7:36.\n11 Kɛ́ ootao ni okɛ mɔ ko ni sɔmɔɔ Yehowa kɛ etsui fɛɛ, tamɔ bɔ ni bo hu ofeɔ lɛ abote gbalashihilɛ mli lɛ, yaa nɔ okɛfɔ̃ Yehowa hiɛ yɛ sɔlemɔ mli. (Fil. 4:6, 7) Ekɔɔɔ he eko bei abɔ ni ebaabi ni omɛ lɛ, kaaha onijiaŋ je wui. Okɛ ohiɛ afɔ̃ wɔsuɔmɔ Nyɔŋmɔ lɛ nɔ kɛha yelikɛbuamɔ, ni ebaaye ebua bo ni onyɛ odamɔ shihilɛ ni okɛkpeɔ lɛ naa.—Heb. 13:6.\n12. Kɛ́ mɔ ko bi Kristofonyo ko suɔmɔ lɛ, mɛni hewɔ esa akɛ esusu he jogbaŋŋ lɛ?\n12 Ekolɛ mɔ ko ni bɛ mumɔŋ shidaamɔ kpakpa loo mɔ ko ni ejeee Odasefonyo po baabi Kristofonyo oshija ko ni miitao ni ebote gbalashihilɛ mli lɛ suɔmɔ. Kɛ́ okɛ nakai shihilɛ kpe lɛ, kaimɔ akɛ kɛ́ ohala hefatalɔ ko ni esaaa lɛ, tsuiŋdɔlɛ ni obaanu he yɛ sɛɛ mli lɛ naa baawa kwraa fe shoofeemɔ ni onuɔ he beni oji oshija lɛ. Ni kɛ́ oná obote gbalashihilɛ mli lɛ, ŋɔɔmɔ mli jio, joomɔ mli jio lɛ, afĩ bo akpɛtɛ ohefatalɔ lɛ he owala bei abɔ fɛɛ. (1 Kor. 7:27) Kaaha bɔ ni otsui yeɔ waa akɛ obote gbalashihilɛ mli lɛ nyɛ onɔ ni okɛ oyaiyeli bote mli, ni no ha sɛɛ mli lɛ oshwa ohe.—Nyɛkanea 1 Korintobii 7:39.\nSaamɔ Ohe Kɛha Gbalashihilɛ\n13-15. Mɛɛ nibii ni baanyɛ ekɛ naagbai aba gbalashihilɛ mli esa akɛ mɛi ni miinyiɛ kɛmiitsɔ gbalashihilɛ hiɛ lɛ asusu he?\n13 Eyɛ mli akɛ Paulo kɛɛ ehi jogbaŋŋ akɛ mɔ aaasɔmɔ Yehowa akɛ oshija moŋ, shi ewieee eshiii mɛi ni kpɛɔ amɛyiŋ akɛ amɛbaabote gbalashihilɛ mli lɛ. Yɛ no najiaŋ lɛ, eŋaawoo ni jɛ mumɔŋ lɛ yeɔ ebuaa gbalashihilɛ mli hefatalɔi koni amɛnyɛ amɛkpee nibii ni amɛkɛbaakpe yɛ gbalashihilɛ mli lɛ anaa, bɔni afee ni amɛgbala lɛ ahi shi daa.\n14 Ekolɛ ehe baahia ni mɛi enyɔ ni yaabote gbalashihilɛ mli lɛ atsake amɛgbɛkpamɔi kɛha wɔsɛɛ. Beni amɛnyiɛɔ kɛtsɔɔ amɛgbalashihilɛ lɛ hiɛ lɛ, ekolɛ amɛbaana akɛ suɔmɔ ni amɛyɔɔ kɛha amɛhe lɛ mli wa waa, enɔ bɛ, ni ákɛ amɛbaaná miishɛɛ babaoo yɛ amɛgbalashihilɛ lɛ mli. Amɛboteɔ gbalashihilɛ lɛ mli kɛ henumɔi nɛɛ, ni efeɔ amɛ akɛ nɔ ko nɔ ko nyɛŋ afite amɛmiishɛɛ lɛ. Jeee nakai kwraa shihilɛ lɛ ji yɛ gbalashihilɛ mli. Nuu kɛ yoo teŋ suɔmɔ ni mɛi enyɔ lɛ jieɔ lɛ kpo amɛtsɔɔ amɛhe yɛ bei komɛi amli lɛ haa gbalashihilɛ lɛ ŋɔɔ, shi no pɛ nyɛŋ aha amɛtsu naagbai ni bɔ fɛɛ bɔ ni fee lɛ amɛkɛbaakpe yɛ gbalashihilɛ mli lɛ ahe nii.—Nyɛkanea 1 Korintobii 7:28. *\n15 Kɛ́ mɛi bote gbalashihilɛ mli be ko sɛɛ lɛ, amɛteŋ mɛi babaoo anaa kpɛɔ amɛhe, ni amɛnijiaŋ jeɔ wui po kɛ́ amɛhefatalɔi lɛ kɛ amɛ kpãaa gbee yɛ saji komɛi ni he hiaa lɛ ahe. Ekolɛ mɛi enyɔ lɛ kɛ amɛhe kpãŋ gbee yɛ nibii nɛɛ ahe: bɔ ni esa akɛ amɛkɛ amɛshika kɛ amɛbe atsu nii aha, he ni amɛbaahi, kɛ shii abɔ ni esa akɛ amɛyasara amɛwekumɛi. Agbɛnɛ hu, mɔ fɛɛ mɔ yɛ egbɔjɔmɔ ní baanyɛ awo mɔ kroko lɛ mlila. Kɛ́ mɛi enyɔ nyiɛ kɛmiitsɔ gbalashihilɛ hiɛ lɛ, ewaaa akɛ amɛbaaku amɛhiɛ amɛshwie bɔ ni saji nɛɛ ahe hiaa ha lɛ nɔ, shi sɛɛ mli lɛ, enɛɛmɛi baanyɛ atsɔ naagba diɛŋtsɛ kɛha amɛ yɛ amɛgbalashihilɛ lɛ mli. Ehi jogbaŋŋ akɛ amɛaasusu saji nɛɛ ahe ni amɛna naa dani amɛbote gbalashihilɛ mli.\n16. Mɛni hewɔ esa akɛ mɛi enyɔ ni miitao abote gbalashihilɛ mli lɛ aba gbeekpamɔ yɛ bɔ ni amɛaatsu saji ahe nii amɛha lɛ he lɛ?\n16 Kɛ́ gbalashihilɛ mli hefatalɔi baaná miishɛɛ lɛ, esa akɛ amɛfee ekome kɛtsu amɛnaagbai ahe nii. Esa akɛ amɛba gbeekpamɔ yɛ bɔ ni amɛbaatsɔse amɛbii, kɛ gbɛ nɔ ni amɛbaatsɔ amɛkwɛ amɛfɔlɔi ni miigbɔlɔ lɛ he. Esaaa akɛ amɛhaa naagbai ni amɛkɛkpeɔ yɛ weku lɛ mli lɛ fiteɔ amɛteŋ. Kɛ́ amɛkɛ Biblia mli ŋaawoo tsu nii lɛ, ebaaye ebua amɛ ni amɛtsu amɛnaagbai lɛ babaoo ahe nii, amɛmia amɛhiɛ kɛdamɔ nɔ ni amɛnyɛŋ he nɔ ko amɛfee lɛ naa, ní amɛkɛ miishɛɛ afee ekome kɛhi shi.—1 Kor. 7:10, 11.\n17. Mɛɛ “je nɛŋ nii” esa akɛ mɛi ni ebote gbalashihilɛ mli lɛ akpa gbɛ akɛ amɛbaahao amɛhe yɛ he?\n17 Paulo tsĩ nɔ kroko hu ni akɛkpeɔ yɛ gbalashihilɛ mli lɛ tã yɛ 1 Korintobii 7:32-34 lɛ. (Nyɛkanea.) Mɛi ni ebote gbalashihilɛ mli lɛ ‘haoɔ amɛhe yɛ je nɛŋ nii,’ tamɔ niyenii, atade, wɔɔhe, kɛ heloonaa nibii krokomɛi ahe. Mɛni hewɔ? Ekolɛ beni nyɛmi nuu ko ji oshija lɛ, ekɛ bei babaoo kɛ enyɛmɔ fɛɛ tsuɔ sɔɔmɔ nitsumɔ lɛ. Shi amrɔ nɛɛ ni eji wu lɛ, ebayɔseɔ akɛ esa akɛ ekɛ nakai be kɛ nyɛmɔ lɛ eko akwɛ eŋa, koni esa eŋa lɛ hiɛ. Nakai nɔŋŋ hu eji yɛ ŋa lɛ gbɛfaŋ. Yehowa ni yɔɔ nilee babaoo lɛ le akɛ enɛ he miihia. Ele akɛ bei pii lɛ, gbalashihilɛ ni yeɔ omanye lɛ biɔ ni wu lɛ kɛ ŋa lɛ kɛ be kɛ nyɛmɔ ni amɛkɛsɔmɔɔ Lɛ beni amɛji oshijafoi lɛ eko atsu amɛgbalashihilɛ lɛ he nii.\n18. Mɛɛ tsakemɔi ebaabi ni mɛi ni ebote gbalashihilɛ mli lɛ afee yɛ be ni amɛkɛjieɔ amɛhiɛtserɛ lɛ he?\n18 Shi nɔ kroko hu yɛ ni esa akɛ asusu he. Kɛ́ ebiɔ ni gbalashihilɛ mli hefatalɔi aŋɔ be kɛ nyɛmɔ ni tsutsu beni amɛji oshijafoi lɛ amɛkɛsɔmɔɔ Nyɔŋmɔ lɛ eko kɛwaje amɛgbala lɛ, ani esaaa akɛ amɛŋɔɔ be ni tsutsu ko lɛ amɛkɛjieɔ amɛhiɛtserɛ lɛ hu eko kɛfeɔ nakai? Kɛ́ wu ko tee nɔ ekɛ enanemɛi fee ekome kɛgbɔle amɛkpɔiaŋ be babaoo lɛ, te ebaaná eŋa nɔ hewalɛ eha tɛŋŋ? Aloo te wu ko baanu he eha tɛŋŋ kɛ eŋa tee nɔ ekɛ enanemɛi fee ekome kɛjie amɛhiɛtserɛ be babaoo? Etsɛŋ ni hefatalɔ ni ashiɔ ekome too lɛ baanu shoofeemɔ he, enáŋ miishɛɛ, ni ebaanu he akɛ ehefatalɔ lɛ sumɔɔɔ lɛ. Kɛ́ mɛi ni ebote gbalashihilɛ mli lɛ fee bɔ fɛɛ bɔ ni amɛaanyɛ kɛwaje wekukpãa ni yɔɔ amɛteŋ akɛ wu kɛ ŋa lɛ, ebaŋ lɛ nakai.—Efe. 5:31.\nYehowa Biɔ ni Wɔhe Atse yɛ Jeŋba Mli\n19, 20. (a) Mɛni hewɔ mɛi ni ebote gbalashihilɛ mli lɛ hu baanyɛ amɛkɛ jeŋba sha he kaa akpe lɛ? (b) Kɛ́ mɛi ni ebote gbalashihilɛ mli lɛ shi amɛhefatalɔi be kplaŋŋ lɛ, mɛɛ oshara baanyɛ aba?\n19 Yehowa tsuji etswa amɛfai shi akɛ amɛbaaha amɛhe atse yɛ jeŋba mli be fɛɛ be. Mɛi komɛi kpɛɔ amɛyiŋ akɛ amɛbaabote gbalashihilɛ mli koni amɛkɛ amɛhe akawo jeŋba sha mli. Shi kɛ́ mɔ ko bote gbalashihilɛ mli lɛ, no haaa eye ehe kɛjɛ bɔlɛnamɔ mli jeŋba sha he. Yɛ Biblia beaŋ lɛ, maŋ ni atswa gbogbo awo he lɛ buɔ mɛi ahe. Shi dani gbogbo nɛɛ baabu mɛi ahe lɛ, esa akɛ amɛya nɔ amɛhi maŋ lɛ mli. Kɛ́ mɔ ko je kpo kɛjɛ maŋ lɛ mli lɛ, ojotswalɔi kɛ awuiyelɔi baanyɛ atswa lɛ ojo loo amɛgbe lɛ. Nakai nɔŋŋ gbalashihilɛ baanyɛ abu mɛi ni ebote mli lɛ ahe kɛjɛ bɔlɛnamɔ mli jeŋba sha he, shi ja amɛtee nɔ amɛhi shi yɛ husui ni gbalashihilɛ Shishitolɔ lɛ efo ewo bɔlɛnamɔ he lɛ anaa dã.\n20 Paulo wie husui nɛɛ ahe yɛ 1 Korintobii 7:2-5 lɛ. Wu lɛ pɛ yɔɔ hegbɛ akɛ ekɛ eŋa lɛ náa bɔlɛ; nakai nɔŋŋ hu ŋa lɛ pɛ yɔɔ hegbɛ akɛ ekɛ ewu lɛ náa bɔlɛ. Nyɔŋmɔ biɔ ni amɛteŋ mɔ fɛɛ mɔ afee ehefatalɔ lɛ “gbɛnaa nii,” loo etsu hegbɛ ní ehefatalɔ lɛ yɔɔ akɛ ekɛ lɛ aná bɔlɛ lɛ he nii eha lɛ. Shi wumɛi komɛi loo ŋamɛi komɛi fãa gbɛ amɛshiɔ amɛhefatalɔi be kplaŋŋ kɛyaa nitsumɔ mli hejɔɔmɔ loo kɛyatsuɔ heloonaa nitsumɔ ko, ni no haaa amɛnyɛ amɛfee amɛhefatalɔ lɛ “gbɛnaa nii” lɛ amɛha lɛ. Bo lɛ susumɔ dɔlɛ kɛ piŋmɔ ni baaba kɛji mɔ ko ‘he nɔ ni enyɛɛɛ eye’ lɛ hewɔ lɛ, eŋmɛɛ ehe eha Satan nɔnyɛɛ ni eyafite gbala lɛ he okwɛ. Yehowa jɔɔ weku yitsei ni kwɛɔ amɛwekui lɛ, ní amɛkɛ amɛgbalashihilɛ lɛ wooo oshara mli lɛ.—Lala 37:25.\nSɛɛnamɔi ni Yɔɔ Biblia Mli Ŋaawoo Toi ni Aboɔ lɛ He\n21. (a) Mɛni hewɔ ewa akɛ aaakpɛ yiŋ yɛ oshijayeli kɛ gbalashihilɛ mlibotemɔ he lɛ? (b) Mɛni hewɔ ŋaawoo ni yɔɔ 1 Korintobii yitso 7 lɛ hi jogbaŋŋ lɛ?\n21 Oshijayeli loo gbalashihilɛ mlibotemɔ ji nibii ni ewa waa akɛ mɔ aaakpɛ eyiŋ yɛ he lɛ ateŋ ekomɛi. Adesai fɛɛ yeee emuu, ni no ji nɔ ni kɛ naagbai babaoo ni yaa nɔ yɛ mɛi ateŋ lɛ baa. No hewɔ lɛ, mɛi ni yɔɔ Yehowa hiɛ duromɔ, ni ejɔɔmɔ yɔɔ amɛnɔ lɛ po anine baanyɛ anyɛ shi, ekɔɔɔ he eko kɛ́ amɛji oshijafoi loo amɛbote gbalashihilɛ mli. Kɛ́ okɛ ŋaawoo ni nilee yɔɔ mli ni yɔɔ 1 Korintobii yitso 7 lɛ tsu nii lɛ, no baanyɛ aha naagbai ni tamɔ nɛkɛ lɛ nɔ agbɔ kwraa. Kɛ́ oji oshija jio, obote gbalashihilɛ mli jio lɛ, obaanyɛ ‘ofee jogbaŋŋ’ yɛ Yehowa hiɛ. (Nyɛkanea 1 Korintobii 7:37, 38.) Nɔ ni he hiaa fe fɛɛ yɛ shihilɛ mli ji, ni oná Nyɔŋmɔ nɔkpɛlɛmɔ. Kɛ́ oná ehiɛ duromɔ lɛ, obaaya nɔ oshwere aahu kɛyabote ejeŋ hee lɛ mli. Yɛ jɛmɛ lɛ, naagbai babaoo ni yaa nɔ ŋmɛnɛ yɛ hii kɛ yei ateŋ sharamɔ mli lɛ fɛɛ baafee nɔ ni eho etee.\n^ kk. 14 Kwɛmɔ Nɔ Diɛŋtsɛ ni Kɛ Weku Miishɛɛ Baa wolo lɛ yitso 2, kuku 16-19 lɛ mli.\n• Mɛni hewɔ esaaa akɛ anyɛɔ mɔ ko nɔ akɛ ebote gbalashihilɛ mli lɛ?\n• Ákɛ Yehowa tsulɔ ni ji oshija lɛ, te ooofee tɛŋŋ okɛ obe atsu nii jogbaŋŋ?\n• Te mɛi ni nyiɛ kɛmiitsɔ gbalashihilɛ hiɛ lɛ aaafee tɛŋŋ amɛsaa amɛhe amɛto gbalashihilɛ mli naagbai lɛ?\n• Mɛni hewɔ kɛ́ mɔ ko bote gbalashihilɛ mli lɛ, no haaa eye ehe kɛjɛ bɔlɛnamɔ mli jeŋba sha he lɛ?\nKristofoi oshijafoi ni kɛ amɛbe tsuɔ sɔɔmɔ nitsumɔ lɛ babaoo lɛ náa miishɛɛ\nMɛɛ tsakemɔi ebaabi ni mɛi komɛi afee kɛ́ amɛbote gbalashihilɛ mli?


3 Mɛɛ Gbɛ nɔ Esa akɛ Wɔtsɔ Wɔsɔle?\nKANEMƆ YƐ Albania Arabic Armenia Armenia (West) Bicol Blɔfo Bulgaria Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatia Czech Denmark Dutch Efik Estonia Finland French Ga Germany Greenland Haitian Creole Hela Hiligaynon Hungary Igbo Iloko Indonesia Italia Japan Korea Latvia Lithuania Malagasy Mizo Moore Myanmar Ndebele Norway Poland Portuguese (Brazil) Quechua (Bolivia) Romania Sepedi Serbian (Cyrillic) Setswana Shona Silozi Slovak Slovenia Spania Swahili Tsonga Turkey Ukrain Urdu Vietnam Xhosa Zulu\nKƐ́ AAWIE sɔlemɔ he lɛ, jamɔi babaoo gbalaa jwɛŋmɔ kɛyaa bɔ ni esa akɛ mɔ afee enii eha, tamɔ edamɔ shi loo ekula shi, wiemɔi ni esa akɛ ekɛtsu nii, kɛ kusum nifeemɔi anɔ. Shi, yɛ nɔ ni kɔɔ sanebimɔ ni ji, Mɛɛ gbɛ nɔ esa akɛ wɔtsɔ wɔsɔle? lɛ he lɛ, Biblia lɛ yeɔ ebuaa wɔ koni wɔkɛ wɔjwɛŋmɔ ama nibii ni he hiaa titrii lɛ anɔ moŋ fe enɛɛmɛi.\nBiblia lɛ wie Nyɔŋmɔ anɔkwa tsuji lɛ ahe akɛ amɛsɔle yɛ hei srɔtoi, ni amɛsɔle yɛ gbɛi srɔtoi anɔ. Amɛsɔle yɛ amɛyitsoŋ loo amɛsɔle waa yɛ bɔ ni shihilɛ lɛ ji lɛ naa. Mɛi komɛi sɔle beni amɛhole amɛyitsei anɔ kɛmiikwɛ ŋwɛi loo beni amɛmamɔ amɛyitsei ashi. Amɛjɛ amɛtsuiŋ amɛsɔle moŋ fe nɔ ni amɛkɛ amagai, ashinaoi, woji ni aŋmala sɔlemɔi yɛ mli lɛ aaatsu nii yɛ amɛsɔlemɔi lɛ amli. Mɛni ha Nyɔŋmɔ bo amɛsɔlemɔi lɛ atoi?\nTaakɛ wɔwie he yɛ sane ni tsɔ hiɛ lɛ mli lɛ, amɛsɔle amɛha Nyɔŋmɔ kome pɛ—Yehowa. Nɔ kroko yɛ ni ha abo amɛsɔlemɔi lɛ atoi. Aŋma yɛ 1 Yohane 5:14 lɛ akɛ: ‘Enɛ ji ekãa ni wɔyɔɔ yɛ ehiɛ lɛ, akɛ, kɛji wɔba nɔ ko yɛ esuɔmɔ naa lɛ, eboɔ wɔ toi.’ Esa akɛ wɔsɔlemɔi kɛ Nyɔŋmɔ suɔmɔnaa nii akpã gbee. Te wiemɔ nɛɛ shishi lɛ?\nKɛ́ wɔsɔlemɔ kɛ Nyɔŋmɔ suɔmɔnaa nii baakpã gbee lɛ, esa akɛ wɔle nɔ ni esuɔmɔnaa nii ji. Belɛ, kɛ́ aaabo wɔsɔlemɔi atoi lɛ, ehe miihia ni wɔkase Biblia lɛ. Ani enɛ tsɔɔ akɛ Nyɔŋmɔ boŋ wɔsɔlemɔi atoi kɛ́ wɔleee Biblia lɛ mli? Dabi, shi Nyɔŋmɔ miitao ni wɔkase nɔ ni ji esuɔmɔnaa nii, wɔnu shishi ni wɔtsu he nii. (Mateo 7:21-23) Esa akɛ wɔsɔlemɔ kɛ nɔ ni wɔkaseɔ lɛ akpã gbee.\nBeni wɔkaseɔ Yehowa kɛ esuɔmɔnaa nii lɛ ahe nii lɛ, wɔhemɔkɛyeli lɛ mli baawa—ni enɛ ji nɔ kroko ni he hiaa kɛ́ aaabo wɔsɔlemɔi atoi. Yesu kɛɛ akɛ: ‘Nɔ fɛɛ nɔ ni nyɛaasɔle nyɛbi kɛ hemɔkɛyeli lɛ, nyɛnine aaashɛ nɔ.’ (Mateo 21:22) Hemɔkɛyeli etsɔɔɔ akɛ ahe nɔ fɛɛ nɔ aye kɛkɛ. Shi moŋ, etsɔɔ nɔmimaa ni ayɔɔ yɛ nii ni anaaa lɛ he, akɛni ayɛ odaseyeli ni mli wa waa yɛ he lɛ hewɔ. (Hebribii 11:1) Biblia lɛ mli eyi obɔ kɛ odaseyelii ni tsɔɔ akɛ Yehowa, mɔ ni wɔnaaa lɛ lɛ, yɛ, ni abaanyɛ amu afɔ̃ enɔ, ni efee klalo akɛ ebaaha mɛi ni kɛ hemɔkɛyeli sɔleɔ lɛ asɔlemɔi ahetoo. Kɛfata he lɛ, wɔbaanyɛ wɔbi ni Yehowa afata wɔhemɔkɛyeli lɛ he aha wɔ, ni eesumɔ ni eha wɔ nɔ ni he hiaa wɔ.—Luka 17:5; Yakobo 1:17.\nNaa nɔ kroko hu ni he hiaa kɛ́ aaabo wɔsɔlemɔi atoi. Yesu kɛɛ akɛ: “Mɔ ko baaa tsɛ lɛ ŋɔɔ, akɛ ja etsɔ minɔ.” (Yohane 14:6) No hewɔ lɛ, Yesu ji mɔ nɔ ni esa akɛ wɔtsɔ kɛya Yehowa ni ji Tsɛ lɛ ŋɔɔ. Enɛ hewɔ lɛ, Yesu kɛɛ esɛɛnyiɛlɔi lɛ ni amɛsɔle yɛ egbɛi amli. (Yohane 14:13; 15:16) Enɛ etsɔɔɔ akɛ esa akɛ wɔsɔle wɔha Yesu. Shi moŋ lɛ, wɔsɔleɔ yɛ Yesu gbɛi amli, ejaakɛ wɔle akɛ Yesu hewɔ ni wɔbaanyɛ wɔbɛŋkɛ wɔ-Tsɛ ni eye emuu ni yɔɔ krɔŋkrɔŋ lɛ.\nBe ko lɛ, Yesu sɛɛnyiɛlɔi ni bɛŋkɛ lɛ kpaakpa lɛ bi lɛ akɛ: “Nuŋtsɔ, tsɔɔmɔ wɔ sɔlemɔ.” (Luka 11:1) Ekã shi faŋŋ akɛ, jeee nibii ni wɔsusu he amrɔ nɛɛ ahe sane amɛbiɔ lɛ. Amɛmiitao amɛle nibii ni esa akɛ amɛwie he yɛ amɛsɔlemɔ mli—yɛ gbɛ ko nɔ lɛ, amɛmiibi lɛ akɛ, ‘Mɛɛ nibii esa akɛ wɔsɔle yɛ he?’\nKɛ́ Nyɔŋmɔ baabo wɔsɔlemɔi atoi lɛ, esa akɛ wɔsɔlemɔi kɛ esuɔmɔnaa nii akpã gbee, wɔkɛ hemɔkɛyeli asɔle, ni agbɛnɛ hu wɔsɔle yɛ Yesu gbɛi amli\n4 Mɛɛ Nibii Esa akɛ Wɔsɔle yɛ He?


Mɛɛ Gbɛ nɔ Yehowa Jieɔ Suɔmɔ Kpo Etsɔɔ Mɛi? | Nikasemɔ\nKANEMƆ YƐ Afrikaans Blɔfo Cambodia Chitonga Chol Cibemba Cinyanja Dangme Ewe French Ga Garifuna Greenland Hmong (White) Iban Italia Karen (S'gaw) Kikaonde Kikongo Kiluba Kimbundu Kongo Kwangali Kwanyama Laos Lingala Lunda Luvale Malta Mam Mambwe-Lungu Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Otetela Pidgin (Cameroon) Portugal Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Silozi Spania Swahili (Congo) Swati Tahiti Tlapanec Tojolabal Totonac Tshiluba Tsonga Twi Umbundu Uruund Venda Wayuunaiki Xhosa Zulu\n“Nyɛkwɛa suɔmɔ sɔŋŋ ni Tsɛ lɛ kɛsumɔ wɔ!”—1 YOHANE 3:1.\nLALAI: 91, 13\nMɛni hewɔ ewa kɛhã mɛi komɛi akɛ amɛaahe amɛye akɛ Yehowa sumɔɔ amɛ lɛ?\nMɛɛ gbɛ nɔ anɔkwale lɛ ni Yehowa etsɔɔ wɔ lɛ, kɛ wɔhiamɔ nii ni ekɛduroɔ wɔ lɛ tsɔɔ akɛ esumɔɔ wɔ?\nMɛni hewɔ kɛ́ Yehowa wo wɔ ŋaa, loo etsɔse wɔ lɛ, etsɔɔ akɛ esumɔɔ wɔ lɛ?\n1. Mɛni he bɔfo Yohane wo wɔ hewalɛ ni wɔsusu? Ni mɛni hewɔ?\nBƆFO Yohane wo wɔ hewalɛ ni wɔhe be kɛjwɛŋ suɔmɔ kpele ni Yehowa ejie kpo etsɔɔ wɔ lɛ nɔ jogbaŋŋ. Wɔkaneɔ yɛ 1 Yohane 3:1 lɛ akɛ: “Nyɛkwɛa suɔmɔ sɔŋŋ ni Tsɛ lɛ kɛsumɔ wɔ!” Kɛ́ wɔjwɛŋ suɔmɔ kpele ni Yehowa yɔɔ kɛhã wɔ lɛ nɔ, ni wɔsusu gbɛi srɔtoi ni etsɔɔ nɔ ejieɔ suɔmɔ nɛɛ kpo etsɔɔ wɔ lɛ he lɛ, wekukpaa ni yɔɔ wɔ kɛ teŋ lɛ mli baawa, ni wɔbaasumɔ lɛ waa fe bɔ ni wɔsumɔɔ lɛ bianɛ lɛ po.\n2. Mɛni hewɔ ewa kɛhã mɛi komɛi akɛ amɛaahe amɛye akɛ Nyɔŋmɔ sumɔɔ amɛ lɛ?\n2 Mɔbɔ sane ji akɛ, mɛi komɛi heee amɛyeee akɛ Nyɔŋmɔ baanyɛ asumɔ amɛ. Amɛnuɔ he akɛ Nyɔŋmɔ susuuu adesai ahe. Amɛteŋ mɛi komɛi susuɔ akɛ, nɔ pɛ ni Nyɔŋmɔ feɔ ji, ewoɔ mlai ni egbalaa mɛi atoi. Amale jamɔi ehã mɛi komɛi po ená jwɛŋmɔ lɛ akɛ, Nyɔŋmɔ yitsoŋ wa, ni no hewɔ lɛ, mɔ ko mɔ ko nyɛŋ asumɔ lɛ. Yɛ mɛi komɛi hu agbɛfaŋ lɛ, amɛsusuɔ akɛ Nyɔŋmɔ sumɔɔ gbɔmɛi fɛɛ, ekɔɔɔ he eko amɛjeŋba. Shi Biblia lɛ ni okase lɛ eye ebua bo ni obale Yehowa jogbaŋŋ. Okase akɛ esui lɛ ateŋ otu ji suɔmɔ, ni akɛ ekɛ e-Bi lɛ hã akɛ kpɔmɔnɔ kɛhã bo. (Yohane 3:16; 1 Yohane 4:8) Kɛ̃lɛ, eeenyɛ efee akɛ, nibii komɛi ni okɛkpe yɛ shihilɛ mli hewɔ lɛ, ewa kɛhã bo akɛ ooona bɔ ni Yehowa sumɔɔ bo waa hã lɛ jogbaŋŋ.\n3. Mɛni ji nɔ kome ni kɛ́ wɔle lɛ ebaaye ebua wɔ ni wɔna akɛ Yehowa sumɔɔ wɔ?\n3 Nɔ kome ni kɛ́ wɔle lɛ ebaaye abua wɔ ni wɔna akɛ Yehowa sumɔɔ wɔ ji akɛ, Yehowa ji mɔ ni bɔ wɔ, ni akɛ, lɛ ehã wɔ wala. (Kanemɔ Lala 100:3-5.) Enɛ hewɔ Biblia lɛ tsɛɔ klɛŋklɛŋ adesa ni abɔ lɛ “Nyɔŋmɔ bi” lɛ. (Luka 3:38) Yesu hu kɛɛ wɔ akɛ, wɔtsɛ Yehowa “wɔ-Tsɛ ni yɔɔ ŋwɛi.” (Mateo 6:9) No hewɔ lɛ, Yehowa ji wɔ-Tsɛ, ni esumɔɔ wɔ tamɔ bɔ ni tsɛ kpakpa sumɔɔ ebii lɛ.\n4. (a) Mɛni tsɛmɛi komɛi feɔ? Shi mɛni hewɔ Yehowa efeŋ ebii nakai kɔkɔɔkɔ lɛ? (b) Mɛni he wɔbaasusu yɛ nikasemɔ nɛɛ mli? Ni mɛni he wɔbaasusu yɛ nikasemɔ ni nyiɛ sɛɛ lɛ mli?\n4 Mɛi komɛi yɛ ni amɛtsɛmɛi fee amɛ niseniianii be ni amɛji gbekɛbii. Enɛ hewɔ lɛ, kɛ́ akɛɛ tsɛ ko sumɔɔ ebii lɛ, ewa hã amɛ akɛ amɛaanu shishi. Shi Yehowa efeŋ ebii nakai kɔkɔɔkɔ. Lɛ ji Tsɛ kpakpa ni fe fɛɛ ni wɔbaanyɛ wɔná. (Lala 27:10) Esumɔɔ wɔ waa, ni efee nibii pii kɛtsɔɔ akɛ esusuɔ wɔhe. Kɛ́ wɔna akɛ Yehowa sumɔɔ wɔ waa lɛ, wɔ hu wɔbaasumɔ lɛ waa. (Yakobo 4:8) Yɛ nikasemɔ nɛɛ mli lɛ, wɔbaasusu nibii ejwɛ ni Yehowa feɔ kɛtsɔɔ akɛ esumɔɔ wɔ lɛ ahe. Ni yɛ nikasemɔ ni nyiɛ sɛɛ lɛ mli lɛ, wɔbaana nibii ejwɛ ni wɔbaanyɛ wɔfee kɛtsɔɔ akɛ wɔsumɔɔ lɛ.\nYEHOWA SUMƆƆ WƆ NI EDUROƆ WƆ NIBII KPAKPAI\n5. Mɛni Nyɔŋmɔ hãa adesai fɛɛ?\n5 Be ni bɔfo Paulo tee Hela maŋ ni atsɛɔ lɛ Atene lɛ mli lɛ, ena amagai babaoo yɛ jɛmɛ, ni mɛi lɛ kɛɛ amagai nɛɛ ni hã amɛ wala. No hewɔ lɛ, egba amɛ “Nyɔŋmɔ ní fee je lɛ kɛ nibii fɛɛ ni yɔɔ mli lɛ” he sane. Ekɛɛ amɛ akɛ, Nyɔŋmɔ ji mɔ ni ‘hãa mɛi fɛɛ wala kɛ mumɔ kɛ nibii fɛɛ,’ ni akɛ “emli wɔyɔɔ wala ni wɔtsiɔ wɔhe ni wɔyɔɔ shihilɛ mli yɛ.” (Bɔfoi 17:24, 25, 28) Yehowa hãa wɔ nibii fɛɛ ni baahã wɔya nɔ wɔhi wala mli, ni wɔná miishɛɛ. Akɛni Yehowa sumɔɔ wɔ hewɔ lɛ, ehã wɔ nibii pii. Susumɔ ekomɛi ahe okwɛ.\n6. Mɛɛ gbɛ nɔ wɔshĩa, ni ji shikpɔŋ lɛ, hãa wɔnaa akɛ Yehowa sumɔɔ wɔ? (Kwɛmɔ mfoniri ni yɔɔ nikasemɔ lɛ shishijee lɛ.)\n6 Bo lɛ, susumɔ shĩa fɛfɛo ni Yehowa efee ehã wɔ lɛ he okwɛ. (Lala 115:15, 16) Etamɔ nɔ ni esoro shikpɔŋ lɛ kwraa yɛ shibɔlemɔ ŋulamii krokomɛi fɛɛ ni Nyɔŋmɔ bɔ lɛ ahe. Jeŋ shikpalɔi ekpa ŋwɛiniiaŋ, ni amɛna shibɔlemɔ ŋulamii babaoo. Shi shibɔlemɔ ŋulamii ni amɛna lɛ ateŋ ekome folo po bɛ ni adesai baanyɛ ahi nɔ. Yɛ nibii ni baahã wɔya nɔ wɔhi wala mli ni Yehowa kɛduro wɔ yɛ shikpɔŋ lɛ nɔ lɛ sɛɛ lɛ, eduro wɔ nibii fɛfɛji babaoo, kɛ nibii ni baahã wɔhe ajɔ wɔ, wɔhi shi shweshweeshwe, ni wɔná miishɛɛ hu. (Yesaia 45:18) Kɛ́ wɔsusu shĩa fɛfɛo nɛɛ ni wɔ-Tsɛ Yehowa kɛduro wɔ lɛ he lɛ, wɔnaa akɛ, lɛɛlɛŋ, esumɔɔ wɔsane waa.—Kanemɔ Hiob 38:4, 7; Lala 8:4, 5.\n7. Mɛɛ gbɛ nɔ bɔ ni Yehowa bɔ wɔ ehã lɛ hãa wɔnaa akɛ esumɔɔ wɔ?\n7 Nɔ kroko yɛ ni hãa wɔnaa akɛ Yehowa sumɔɔ wɔ, no ji akɛ, ebɔ wɔ bɔ ni wɔbaanyɛ wɔkase lɛ. (1 Mose 1:27) Enɛ hewɔ lɛ, wɔnyɛɔ wɔyɔseɔ akɛ esumɔɔ wɔ, ni wɔ hu wɔnyɛɔ wɔsumɔɔ lɛ. Enɛ hãa wɔmii shɛɔ wɔhe, tamɔ bɔ ni gbekɛbii amii shɛɔ amɛhe kɛ́ amɛna akɛ amɛfɔlɔi sumɔɔ amɛ lɛ, ni Yehowa le enɛ. Yesu hu tsɔɔ wɔ akɛ, kɛji wɔhã wekukpaa kpakpa hi wɔ kɛ wɔ-Tsɛ, ni ji Yehowa lɛ teŋ lɛ, wɔbaaná miishɛɛ. (Mateo 5:3) Yehowa ji mɔ ni hãa wɔ “nibii ní wɔnáa mli ŋɔɔmɔ lɛ fɛɛ.” Lɛ ji wɔ-Durolɔ, ni eyɛ faŋŋ akɛ, esumɔɔ wɔ waa diɛŋtsɛ.—1 Timoteo 6:17; Lala 145:16.\nYEHOWA TSƆƆ WƆ ANƆKWALE LƐ\n8. Mɛni hewɔ wɔmiisumɔ ni Yehowa atsɔɔ wɔ nii lɛ?\n8 Tsɛmɛi sumɔɔ amɛbii, ni amɛsumɔɔɔ ni mɛi lakaa amɛ. Shi fɔlɔi ni yɔɔ ŋmɛnɛ lɛ ateŋ mɛi babaoo kɛ gbɛtsɔɔmɔi ni yɔɔ Biblia lɛ mli lɛ tsuuu nii. Enɛ hewɔ lɛ, amɛnyɛɛɛ amɛtsɔse amɛbii lɛ jogbaŋŋ, ni bei pii lɛ, enɛ kɛ yiŋfutumɔ baa, ni efiteɔ miishɛɛ ni yɔɔ weku lɛ mli lɛ. (Abɛi 14:12) Shi jeee nakai Yehowa yɔɔ. Lɛ ji “Nyɔŋmɔ anɔkwafo” lɛ, no hewɔ lɛ gbɛtsɔɔmɔi ni ekɛhãa wɔ lɛ anɔ bɛ. (Lala 31:6) Eesumɔ ni etsɔɔ wɔ anɔkwalei ni kɔɔ ehe, kɛ bɔ ni esa akɛ wɔjá lɛ wɔhã. Etsɔɔ wɔ bɔ ni esa akɛ wɔhi shi wɔhã, koni wɔná miishɛɛ. (Kanemɔ Lala 43:3.) Nibii ni Yehowa tsɔɔ wɔ lɛ hãa wɔnaa akɛ, esumɔɔ wɔ waa. Mɛni ji nibii nɛɛ ekomɛi?\nTsɛmɛi ni ji Kristofoi lɛ tsɔɔ amɛbii lɛ anɔkwale lɛ, ni amɛyeɔ amɛbuaa amɛ koni wekukpaa kpakpa ahi amɛ kɛ amɛ-Tsɛ ni yɔɔ ŋwɛi lɛ teŋ, ni enɛ ni amɛfeɔ lɛ tsɔɔ akɛ amɛmiikase Yehowa (Kwɛmɔ kuku 8-10)\n9, 10. (a) Mɛni Yehowa hãa wɔleɔ yɛ ehe? (b) Mɛni Yehowa hãa wɔleɔ yɛ eyiŋtoo kɛhã wɔ lɛ he?\n9 Klɛŋklɛŋ kwraa lɛ, Yehowa hãa wɔleɔ ehe sane. Eesumɔ ni wɔle lɛ jogbaŋŋ. (Yakobo 4:8) No hewɔ lɛ, etsɔɔ wɔ egbɛ́i. Atsĩ egbɛ́i lɛ tã yɛ Biblia lɛ mli fe gbɛ́i krokomɛi fɛɛ. Yehowa hãa wɔleɔ esui lɛ hu. Kɛ́ wɔkwɛ nibii ni ebɔ lɛ, wɔbaana akɛ eyɛ hewalɛ, ni ehiɛ kã shi. (Romabii 1:20) Ni kɛ́ wɔkane Biblia lɛ, wɔbaana akɛ eyeɔ jalɛsane, ni esumɔɔ wɔ waa. Kɛ́ wɔkase Yehowa sui ni nɔ bɛ lɛ ahe nii lɛ, wekukpaa ni yɔɔ wɔ kɛ lɛ teŋ lɛ mli baawa.\nKɛ́ wɔkase Yehowa sui ni nɔ bɛ lɛ ahe nii lɛ, wekukpaa ni yɔɔ wɔ kɛ lɛ teŋ lɛ mli baawa\n10 Kɛfata he lɛ, Yehowa hãa wɔleɔ nɔ hewɔ ni ebɔ wɔ. Ehãa wɔleɔ akɛ, wɔfata eweku lɛ he. Etsɔɔ wɔ nibii ni ekpaa gbɛ yɛ wɔdɛŋ, koni wɔnyɛ wɔkɛ eweku lɛ mli bii lɛ fɛɛ afee ekome kɛtsu nii yɛ toiŋjɔlɛ mli. Biblia lɛ tsɔɔ faŋŋ akɛ, Nyɔŋmɔ ebɔɔɔ wɔ ni wɔ diɛŋtsɛ wɔkpɛ wɔyiŋ yɛ nɔ ni ja kɛ nɔ ni ejaaa he. (Yeremia 10:23) Yehowa le nii fe wɔ. No hewɔ lɛ, ja wɔkpɛlɛ hegbɛ ni eyɔɔ lɛ nɔ, ni wɔbo lɛ toi, dani wɔtoiŋ baajɔ wɔ ni wɔtsui baanyɔ wɔmli. Suɔmɔ ni Yehowa yɔɔ kɛhã wɔ lɛ hewɔ lɛ, ehã wɔle anɔkwale ni he hiaa nɛɛ.\n11. Mɛni Yehowa ewo shi akɛ ebaafee ehã wɔ wɔsɛɛ?\n11 Tsɛ ni yɔɔ suɔmɔ lɛ susuɔ ebii lɛ awɔsɛɛ he waa. Eesumɔ ni amɛtsui anyɔ amɛmli yɛ shihilɛ mli. Dɔlɛ sane ji akɛ, ŋmɛnɛ lɛ, mɛi babaoo yeɔ amɛtsui yɛ bɔ ni amɛshihilɛ baaji wɔsɛɛ lɛ he, ni mɛi pii hu fiteɔ amɛbe kɛtiuɔ nibii ni he bɛ sɛɛnamɔ tsɔ ko lɛ asɛɛ. (Lala 90:10) Shi Yehowa, ni ji wɔ-Tsɛ lɛ, etsɔɔ wɔ bɔ ni wɔɔfee wɔhã wɔtsui anyɔ wɔmli yɛ shihilɛ mli ŋmɛnɛ, ni ewo wɔ shi akɛ, wɔsɛɛ lɛ, ebaafee nibii kpakpai babaoo ehã wɔ. Enɛ hãa wɔnáa miishɛɛ waa!\nYEHOWA WOƆ EBII LƐ ŊAA NI ETSƆSEƆ AMƐ\n12. Mɛɛ gbɛ nɔ Yehowa bɔ mɔdɛŋ akɛ ebaaye ebua Kain kɛ Baruk?\n12 Be ni Yehowa na akɛ Kain miitao eyafee nɔ fɔŋ lɛ, ebɔ mɔdɛŋ akɛ ebaaye ebua lɛ. Ebi lɛ akɛ: “Mɛɛba omli ewo la? ni mɛɛba otu ohiɛ nɛɛ? Aso kɛji ofee ekpakpa lɛ, ohiɛ baŋ nyam lo?” (1 Mose 4:6, 7) Shi, Kain ekpɛlɛɛɛ Yehowa yelikɛbuamɔ lɛ nɔ, no hewɔ lɛ ena amane. (1 Mose 4:11-13) Yehowa wo Baruk hu ŋaa. Ena akɛ susumɔ ni ejaaa ni Baruk hiɛ lɛ hewɔ lɛ, enijiaŋ eje wui, ni etɔ lɛ. No hewɔ lɛ ekɛɛ lɛ akɛ, etsake ejwɛŋmɔ. Baruk bo ŋaa ni Yehowa wo lɛ lɛ toi, ni eyi ná wala.—Yeremia 45:2-5.\n13. Mɛni Yehowa tsuji anɔkwafoi komɛi kase yɛ shihilɛi ni jaraa ni amɛkɛkpe lɛ amli?\n13 Suɔmɔ ni Yehowa yɔɔ kɛhã wɔ lɛ hewɔ ewoɔ wɔ ŋaa ni etsɔseɔ wɔ kɛ́ wɔtɔ̃ lɛ. (Hebribii 12:6) Kɛ̃lɛ, jeee ja wɔtɔ̃ pɛ dani etsɔseɔ wɔ. Biblia lɛ hãa wɔleɔ akɛ, Yehowa tsɔse etsuji anɔkwafoi komɛi koni amɛnyɛ amɛsɔmɔ lɛ jogbaŋŋ. Akɛ nɔkwɛmɔnɔ lɛ, Yosef, Mose, kɛ David fɛɛ kɛ shihilɛi ni jaraa waa kpe. Shi, Yehowa kwaaa amɛ. Ni nibii ni amɛkase be ni amɛkpeɔ shihilɛi nɛɛ anaa lɛ, ye bua amɛ be ni Yehowa tu sɔ̃i ni tsiitsii ewo amɛdɛŋ lɛ. Kɛ́ wɔkane Biblia lɛ, wɔbaana bɔ ni Yehowa ye bua ewebii lɛ, kɛ bɔ ni etsɔse amɛ, ni no baahã wɔna akɛ, Yehowa sumɔɔ ewebii lɛ asane waa diɛŋtsɛ.—Kanemɔ Abɛi 3:11, 12.\n14. Kɛ́ wɔtɔ̃ po lɛ, mɛɛ gbɛ nɔ Yehowa yaa nɔ ejieɔ suɔmɔ kpo etsɔɔ wɔ?\n14 Kɛ́ wɔtɔ̃ po lɛ, Yehowa baaya nɔ ejie suɔmɔ kpo etsɔɔ wɔ. Ebaatsɔse wɔ, ni kɛ́ wɔkpɛlɛ tsɔsemɔ lɛ nɔ, ni wɔtsake wɔtsui lɛ, ekɛ wɔtɔ̃mɔ lɛ ‘baafa wɔ aahu.’ (Yesaia 55:7) Mɛni enɛ tsɔɔ? Nɔ ni David wie yɛ bɔ ni Yehowa kɛ eshai faa lɛ he lɛ, yeɔ buaa wɔ ni wɔnaa nɔ ni enɛ tsɔɔ, ni ehãa wɔnaa akɛ, wɔ-Tsɛ lɛ naa mɔbɔ waa. Ewie akɛ: “Lɛ ekɛ onishaianii fɛɛ faa, lɛ etsáa ohelai fiaa kwa; lɛ ehereɔ oyiwala kɛjɛɔ bu mli; lɛ ekɛ mlihilɛ kɛ musuŋtsɔlɛ fiɔo akekre; Bɔ ni boka kɛ anai teŋ jekɛ lɛ, nakai ehãa wɔ kɛ wɔnɔtɔmɔi lɛ ateŋ jekɛɔ.” (Lala 103:3, 4, 12) Yehowa tsɔseɔ wɔ, ni ewoɔ wɔ ŋaa yɛ gbɛi srɔtoi anɔ. Kɛ́ etsɔse bo loo ewo bo ŋaa lɛ, ani oboɔ toi ni okɛtsuɔ nii amrɔ nɔŋŋ? Be fɛɛ be lɛ, hã ehi ojwɛŋmɔŋ akɛ, suɔmɔ ni Yehowa yɔɔ kɛhã bo lɛ hewɔ etsɔseɔ bo lɛ.—Lala 30:6.\nYEHOWA BUƆ WƆHE\n15. Mɛɛ gbɛ kroko nɔ Yehowa tsɔɔ ejieɔ suɔmɔ kpo etsɔɔ wɔ?\n15 Tsɛ ni yɔɔ suɔmɔ lɛ buɔ eweku lɛ he koni nɔ ko akaye amɛ awui. Nakai pɛpɛɛpɛ wɔ-Tsɛ Yehowa feɔ ehãa wɔ. Lalatsɛ lɛ wie yɛ Yehowa he akɛ: “Ebaa emɛi krɔŋkrɔŋi lɛ asusumai ayi; ejieɔ amɛ kɛjɛɔ mɛi fɔji adɛŋ.” (Lala 97:10) Biblia lɛ kɛ bɔ ni Yehowa buɔ wɔhe lɛ toɔ bɔ ni wɔbuɔ wɔhiŋmɛii ahe lɛ he. Bo lɛ susumɔ he okwɛ: Kɛ́ nɔ ko yaabote ohiŋmɛii mli lɛ, ohe feɔ oya ni obuɔ he, ejaakɛ ohiŋmɛii lɛ ajara wa kɛhã bo. Nakai nɔŋŋ Yehowa he feɔ oya ni ebuɔ ewebii lɛ ahe, ejaakɛ amɛjara wa kɛhã lɛ.—Kanemɔ Zakaria 2:12.\nYehowa he feɔ oya ni ebuɔ ewebii lɛ ahe, ejaakɛ amɛjara wa kɛhã lɛ\n16, 17. Mɛɛ gbɛ nɔ Yehowa ebu ewebii lɛ ahe yɛ blema kɛ ŋmɛnɛ fɛɛ?\n16 Gbɛ kome ni Yehowa tsɔɔ nɔ ebuɔ ewebii lɛ ahe ji, kɛtsɔ ŋwɛibɔfoi anɔ. (Lala 91:11) Ŋwɛibɔfo kome gbe Asiria asraafoi 185,000 yɛ gbɛkɛ kome pɛ mli, ni ekɛkpɔ̃ Nyɔŋmɔ webii lɛ. (2 Maŋtsɛmɛi 19:35) Yɛ klɛŋklɛŋ afii 100 lɛ mli lɛ, ŋwɛibɔfoi jie Petro, Paulo, kɛ mɛi krokomɛi kɛjɛ tsuŋwoo mli. (Bɔfoi 5:18-20; 12:6-11) Nyɛsɛɛ nɛɛ, awu ta gbeyeigbeyei ko yɛ Afrika maji lɛ eko nɔ. Maŋ lɛ mli bii lɛ kɛ amɛhe nɔ, aju mɛi anibii, atotoo yei kabonaa, ni agbe mɛi babaoo, ni enɛ hã maŋ lɛ mli fee hirihiri. Eyɛ mli akɛ nyɛmimɛi ni yɔɔ jɛmɛ lɛ ateŋ mɔ ko gbooo moŋ, shi amɛteŋ mɛi babaoo anibii fɛɛ ŋmɛɛ amɛ. Yɛ shihilɛ mli ni amɛtsɔ lɛ fɛɛ sɛɛ lɛ, amɛmiishɛɛ etãaa, ejaakɛ amɛnu he akɛ Yehowa sumɔɔ amɛ waa, ni ebu amɛhe. Be ni nitsumɔhe yitso najiaŋdamɔlɔ ko yasara amɛ, ni ebi amɛ bɔ ni amɛyɔɔ lɛ, amɛhã hetoo akɛ, “Yehowa duromɔ naa lɛ, wɔyɛ jogbaŋŋ!”\n17 Jeee be fɛɛ be Yehowa jieɔ etsuji kɛjɛɔ gbele mli. Yehowa tsuji komɛi, tamɔ Stefano, ye lɛ anɔkwa, shi agbe amɛ. Kɛ̃lɛ, Yehowa buɔ ewebii lɛ ahe akɛ kuu, ni ebɔɔ amɛ kɔkɔ yɛ gbɛi srɔtoi ni Satan baanyɛ atsɔ nɔ alaka amɛ lɛ ahe. (Efesobii 6:10-12) Ŋmɛnɛ lɛ, efeɔ enɛ kɛtsɔ Biblia lɛ kɛ woji ni Yehowa asafo lɛ kalaa lɛ anɔ. Kɔkɔbɔi nɛɛ ekomɛi kɔɔ bɔ ni wɔkɛ Intanɛt lɛ tsuɔ nii wɔhãa lɛ he, ekomɛi kɔɔ shika suɔmɔ he, ni ekomɛi hu kɔɔ sinii, woji, kɛ gemisii ni jeŋba sha kɛ yiwalɛ nifeemɔi yɔɔ mli lɛ ahe. Enɛ hãa wɔnaa faŋŋ akɛ, Yehowa sumɔɔ wɔ ni eetao ebu wɔhe.\nHEGBƐ KPELE KO NI WƆNÁ\n18. Te onuɔ he tɛŋŋ yɛ suɔmɔ ni Yehowa yɔɔ kɛhã bo lɛ he?\n18 Be ni Mose shwie eyiŋ yɛ afii babaoo ni ekɛsɔmɔ Yehowa lɛ he lɛ, ena faŋŋ akɛ Yehowa sumɔɔ lɛ. Ewie akɛ: “Hã wɔtɔrɔ leebi kɛ omɔbɔnalɛ lɛ [loo osuɔmɔ lɛ], koni wɔnyá ní wɔmii ashɛ wɔhe yɛ wɔgbii lɛ fɛɛ mli!” (Lala 90:14) Eŋɔɔ wɔnaa waa akɛ, wɔnyɛɔ wɔyɔseɔ gbɛi srɔtoi ni Yehowa tsɔɔ nɔ ejieɔ esuɔmɔ lɛ kpo etsɔɔ wɔ lɛ, ni wɔnáa mli ŋɔɔmɔ. Eji hegbɛ kpele ni wɔná akɛ Yehowa sumɔɔ wɔ! Wɔnuɔ he tamɔ bɔ ni bɔfo Yohane nu he lɛ, ni wɔ hu wɔkɛɔ akɛ: “Nyɛkwɛa suɔmɔ sɔŋŋ ni Tsɛ lɛ kɛsumɔ wɔ!”—1 Yohane 3:1.\nYehowa sumɔɔ wɔ: Yehowa dɔɔ wɔhe, ejaakɛ ebii ji wɔ. Efee nibii pii ehã wɔ koni wɔna akɛ esumɔɔ wɔ naakpa\nYehowa tsɔseɔ wɔ: Yehowa tsɔɔ wɔ nii, ni ewoɔ wɔ ŋaa, ni kɛ́ wɔtɔ̃ lɛ, eyeɔ ebuaa wɔ ni wɔfee nɔ ni ja. Kɛ́ Yehowa na akɛ wɔmiihe wɔgba afã lɛ, ebɔɔ wɔ kɔkɔ, ni eyeɔ ebuaa wɔ ni wɔna nɔ ni esa akɛ wɔfee koni wɔya nɔ wɔhi emasɛi


KANEMƆ YƐ Acholi Afrikaans Albania Amharic Arabic Armenia Aymara Batak (Toba) Bengali Bicol Bislama Blɔfo Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatia Czech Dangme Denmark Drehu Dutch Efik Estonia Ewe Fiji Finland French Ga Garifuna Georgia Germany Guarani Gujarat Haitian Creole Hausa Hebri Hela Hiligaynon Hindi Hiri Motu Hmong (White) Hungary Iban Igbo Iloko Indonesia Isoko Italia Japan Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Krio Kwangali Kwanyama Lingala Lithuania Luganda Lunda Luo Luvale Macedonia Malagasy Malayalam Mam Mambwe-Lungu Marathi Maya Mazatec (Huautla) Mixe (North Central) Mizo Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norway Nyaneka Nzema Ossetia Otetela Pangasinan Papiamento (Aruba) Papiamento (Curaçao) Persia Poland Portugal Punjabi Quechua (Ayacucho) Quechua (Bolivia) Quichua (Imbabura) Rarotongan Romania Runyankore Russia Sango Sepedi Serbia (Roma) Serbian (Cyrillic) Sesotho (Lesotho) Setswana Shona Sidama Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tahiti Tamil Tatar Telugu Thailand Tigrinya Tiv Tlapanec Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Venda Vietnam Wallis Waray-Waray Wayuunaiki Xhosa Yoruba Zande Zapotec (Isthmus) Zulu\nAni Nyɔŋmɔ baahã adesai aya nɔ aye adesai anɔ, ni amɛkɛ adesai awɔsɛɛ shihilɛ awo oshara mli? Dabi, taakɛ wɔna kɛtsɔ hiɛ lɛ, ebaatsu saji ahe nii ni ebaafo nɔnaa kɛ yiwaa ni etee nɔ afii ohai abɔ lɛ sɛɛ. Mɔ ni bɔ gbɔmɛi kɛ shikpɔŋ lɛ miisumɔ ni ole akɛ, be ni ekɛbaatsu saji ahe nii lɛ ebɛŋkɛ. Mɛɛ gbɛ nɔ etsɔɔ ehãa wɔleɔ sane ni he hiaa nɛɛ?\nSusumɔ nɔkwɛmɔnɔ nɛɛ he okwɛ: Kɛ́ okɛ kar miifã gbɛ kɛmiiya he ko lɛ, ekolɛ klɛŋklɛŋ lɛ obaakwɛ Intanɛt lɛ nɔ, map srɔtoi, kɛ gbɛfãa lɛ he gbɛtsɔɔmɔi krokomɛi ni aŋmala lɛ amli. Kɛkɛ lɛ, kɛ́ ona okadii kɛ nibii ni sa kadimɔ yɛ gbɛ lɛ he ní kɛ gbɛtsɔɔmɔi ni ohiɛ lɛ kpãa gbee lɛ, onáa nɔmimaa akɛ oobɛŋkɛ he ni oyaa lɛ. Nakai nɔŋŋ hu Nyɔŋmɔ kɛ e-Wiemɔ lɛ ehã wɔ, ni no tsɔɔ wɔ nibii ni sa kadimɔ waa ni yaa nɔ yɛ je lɛŋ fɛɛ. Kɛ́ wɔna akɛ nibii ni sa kadimɔ nɛɛ miiba mli lɛ, wɔnáa nɔmimaa akɛ wɔyɛ be ni baatsɔ naagbee lɛ hiɛ lɛ mli.\nBiblia lɛ tsɔɔ akɛ, be ko ni yɔɔ srɔto, ni sa kadimɔ waa baashɛ yɛ adesai ayinɔsane mli, ni nɛkɛ be nɛɛ baayatsɔ enaa shi yɛ naagbee lɛ mli. Nibii ni baaya nɔ yɛ je lɛŋ fɛɛ yɛ nakai be lɛ mli lɛ baafee nibii ni anako amɛhenɔ pɛŋ yɛ adesai ayinɔsane mli. Susumɔ nibii nɛɛ ateŋ ekomɛi ni atsĩ tã yɛ Nyɔŋmɔ Wiemɔ lɛ mli lɛ ahe okwɛ.\n1. BASABASAFEEMƆI NI YAA NƆ YƐ JEŊ FƐƐ Gbalɛ ko ni yɔɔ Mateo yitso 24 lɛ tsĩ shihilɛi komɛi ni baaya nɔ yɛ shikpɔŋ lɛ nɔ lɛ atã, ni shihilɛi nɛɛ ji okadi ko. Nakai okadi lɛ baahã ayɔse “shihilɛ gbɛjianɔtoo lɛ naagbee gbii” lɛ, ni ebaaya nɔ kɛyashi “naagbee lɛ baaba.” (Kuku 3, 14) Nibii ni feɔ okadi lɛ ekomɛi ji tai wuji, hɔji, shikpɔŋhosomɔi ni baaba yɛ heihei, mlatɔmɔ ni baaya nɔ afa, mɛi asuɔmɔ ni he baajɔ, kɛ jamɔŋ hiɛnyiɛlɔi ni baatsɔ ŋaa gbɛ nɔ amɛlaka mɛi. (Kuku 6-26) Anɔkwa, kɛ́ wɔɔkɛɛ lɛ, nibii nɛɛ etee nɔ afii ohai abɔ. Shi be ni naagbee lɛ bɛŋkɛɔ lɛ, fɛɛ baaya nɔ yɛ jaramɔ be kome too lɛ nɔŋŋ mli. Be ni nibii nɛɛ miiya nɔ lɛ, belɛ nibii krokomɛi etɛ ni nyiɛ sɛɛ nɛɛ ni bɔɔ wɔ kɔkɔ lɛ hu miiya nɔ.\n2. MƐI AJEŊBA Biblia lɛ kɛɔ akɛ, yɛ “naagbee gbii lɛ” amli lɛ—ni ji be ni baatsɔ naagbee lɛ hiɛ lɛ—gbɔmɛi ajeŋba baakpɔtɔ kwraa fe tsutsu lɛ. Biblia lɛ kɛɔ akɛ: “Gbɔmɛi baatsɔmɔ hesuɔlɔi, shikasuɔlɔi, shwãlɔi, henɔwolɔi, musubɔlɔi, fɔlɔi anɔ toigbolɔi, trumui, mɛi ni yeee anɔkwa, mɛi ni bɛ adebɔɔ naa hedɔɔ, mɛi ni anyɛɛɛ akɛ amɛ afee kpaŋmɔ, mɛi-aheguɔgbelɔi, mɛi ni nyɛɛɛ amɛhe nɔ amɛye, mɛi ni hiɛ yɔɔ la, mɛi ni sumɔɔɔ ekpakpa, mɛi ni jieɔ mɛi amɛhãa, kuɛŋtilɔi, mɛi ni pupuɔ amɛhe, mɛi ni sumɔɔ shwɛmɔ-kɛ-ŋɔɔmɔ moŋ fe Nyɔŋmɔ.” (2 Timoteo 3:1-4) Eji anɔkwale akɛ, jeee ŋmɛnɛ mɔ ni abuuu lɛ je shishi, shi yɛ “naagbee gbii lɛ” amli lɛ, su nɛɛ mli baawo wu aahu akɛ, abaanyɛ awie nakai yinɔ lɛ he yɛ gbɛ ni ja nɔ akɛ eji “bei krɛdɛɛ ní jaraa.” Ani oyɔse akɛ gbɔmɛi ajeŋba miikpɔtɔ kwraa?\n3. AAFITE SHIKPƆŊ LƐ Biblia lɛ kɛɔ akɛ, Nyɔŋmɔ baafite “mɛi ni fiteɔ shikpɔŋ lɛ.” (Kpojiemɔ 11:18) Mɛɛ gbɛi anɔ gbɔmɛi fiteɔ shikpɔŋ lɛ? Awie Noa gbii lɛ ahe yɛ gbɛ ni tamɔ nakai nɔŋŋ nɔ akɛ: “Shikpɔŋ lɛ nɔ efite yɛ Nyɔŋmɔ hiɛ, ni awo shikpɔŋ lɛ nɔ obɔ kɛ yiwalɛ. Ni Nyɔŋmɔ kwɛ shikpɔŋ lɛ, ni naa, enɔ efite.” No hewɔ lɛ Nyɔŋmɔ wie nakai yinɔbii ni efite lɛ ahe akɛ: ‘Mibakpãtã amɛhiɛ.’ (1 Mose 6:11-13) Ani onaaa odaseyelii babaoo ni tsɔɔ akɛ shikpɔŋ lɛ nɔ miiyi obɔ kɛ yiwalɛ? Kɛfata he lɛ, adesai eshɛ he ko ni sa kadimɔ waa yɛ yinɔsane mli: Amɛbaanyɛ amɛfite shikpɔŋ lɛ diɛŋtsɛ, kɛtsɔ adesai fɛɛ ni yɔɔ nɔ lɛ ahiɛ ni amɛbaakpãtã lɛ nɔ. Amɛhiɛ tawuu nibii ni amɛbaanyɛ amɛkɛfee nakai lɛ yɛ amɛdɛŋ. Ni aafite shikpɔŋ lɛ yɛ gbɛ kroko hu nɔ. Aaya nɔ aafite nibii ni baa wala yi yɛ shikpɔŋ lɛ nɔ lɛ—kɔɔyɔɔ ni wɔmuɔ, kooloi kɛ tsei, ŋshɔi kɛ fai—ejaakɛ gbɔmɛi kwɛɛɛ nibii nɛɛ anɔ jogbaŋŋ.\nBi ohe akɛ, ‘Aaafee afii 100 pɛ ni eho nɛ lɛ, ani adesai yɛ hewalɛ ni amɛkɛaakpãtã amɛ diɛŋtsɛ amɛhiɛ butuu?’ Shi amrɔ nɛɛ, adesai kɛ nakai hewalɛ lɛ miitsu nii waa, kɛtsɔ tawuu nibii ni yɔɔ gbeyei ni amɛbuaa naa babaoo, kɛ nibii ni baa wala yi lɛ ahiɛ ni amɛkpãtãa lɛ nɔ. Aaya hiɛ oyayaayai yɛ tsɔnei ahe nilee mli. Shi adesai nyɛko anu naagbai ni jɛɔ mli kɛbaa lɛ shishi, loo ní amɛtsu he nii. Kɛ̃lɛ, jeee adesai baatsɔɔ loo amɛ amɛbaakudɔ nɔ ni baaba shikpɔŋ lɛ nɔ wɔsɛɛ. Nyɔŋmɔ eŋmɛŋ gbɛ ni akpãtã shikpɔŋ nɛɛ nɔ bɔɔ nii fɛɛ ni wala yɔɔ amɛmli lɛ ahiɛ—ekɛ ehe baawo sane lɛ mli, ni ebaakpãtã mɛi ni fiteɔ shikpɔŋ lɛ ahiɛ. Enɛ ji shi ni lɛ diɛŋtsɛ ewo!\n4. ABAASHIƐ YƐ JEŊ FƐƐ Naagbee lɛ he okadi lɛ fã kroko hu tsɔɔ akɛ, abaatsu nitsumɔ ko ni anako enɔ dã, no ji: “Abaashiɛ Maŋtsɛyeli lɛ he sane kpakpa nɛɛ yɛ shikpɔŋ lɛ nɔ fɛɛ koni akɛye jeŋmaji lɛ fɛɛ odase, ni no sɛɛ lɛ naagbee lɛ baaba.” (Mateo 24:14) Esoro shiɛmɔ nitsumɔ nɛɛ kwraa yɛ nɔ ni jamɔi babaoo tsuɔ kɛtsakeɔ mɛi kɛbaa amɛjamɔ lɛ mli yɛ afii 100 abɔ ni eho lɛ amli lɛ he. Yɛ naagbee gbii lɛ amli lɛ, abaashiɛ sane pɔtɛɛ ko, no ji “Maŋtsɛyeli lɛ he sane kpakpa” lɛ. Ani ole jamɔ kuu ko ni shiɛɔ nakai sane krɛdɛɛ lɛ? Ni kɛ́ etamɔ nɔ ni mɛi komɛi miishiɛ sane ni tamɔ nɛkɛ po lɛ, ani amɛji kuu fioo ko ni miishiɛ yɛ he ni amɛyɔɔ lɛ pɛ, aloo amɛmiigbɛ sane kpakpa nɛɛ amɛmiishwa “shikpɔŋ lɛ nɔ fɛɛ koni akɛye jeŋmaji lɛ fɛɛ odase”?\nAashiɛ Nyɔŋmɔ Maŋtsɛyeli lɛ he sane yɛ jeŋ fɛɛ yɛ wiemɔi ohai abɔ mli\nWɛb saiti ni ji www.jw.org lɛ gbalaa jwɛŋmɔ kɛyaa “Maŋtsɛyeli lɛ he sane kpakpa nɛɛ” nɔ titri. Ayɛ woji kɛ nibii krokomɛi yɛ saiti nɛɛ nɔ ní gbalaa nakai sane lɛ mli yɛ wiemɔi ni fa fe 700 mli. Ani ole gbɛ kroko hu ni atsɔɔ nɔ ahãa mɛi leɔ Maŋtsɛyeli lɛ he sane kpakpa lɛ yɛ jeŋ fɛɛ? Jeeŋmɔ dani Intanɛt lɛ baaba lɛ, ale Yehowa Odasefoi akɛ mɛi ni shiɛɔ Nyɔŋmɔ Maŋtsɛyeli lɛ he sane kpakpa lɛ. Kɛjɛ afi 1939 kɛbaa nɛɛ, aŋmaa yɛ Buu-Mɔɔ lɛ eko fɛɛ eko hiɛ akɛ, “Eetswa Yehowa Maŋtsɛyeli He Adafi.” Wolo ko ni wieɔ jamɔi ahe lɛ wie Yehowa Odasefoi ashiɛmɔ nitsumɔ lɛ he akɛ, “eko eko kɛ lɛ yeee egbɔ yɛ bɔ ni akɛ ekãa tsuɔ, kɛ he ni atsu kɛyashɛ lɛ gbɛfaŋ.” Shiɛmɔ nitsumɔ nɛɛ maa sane kpakpa ni ji akɛ, etsɛŋ Nyɔŋmɔ Maŋtsɛyeli lɛ kɛ “naagbee lɛ baaba” lɛ nɔ mi.\nBE NI SA KADIMƆ WAA YƐ JE LƐ YINƆSANE MLI\nAni okadi akɛ nibii ejwɛ ni Biblia lɛ wie he ni bɔɔ wɔ kɔkɔ ni agbala mli yɛ sane nɛɛ mli lɛ fɛɛ eba mli yɛ owala beiaŋ? Nɔ ni fe afii 100 nɛ lɛ, wolo tɛtrɛɛ nɛɛ ehã mɛi ni kaneɔ lɛ ele saji ni kɔɔ nibii ni yaa nɔ yɛ je lɛŋ lɛ he, koni eye ebua amɛ ni amɛ diɛŋtsɛ amɛmu sane naa akɛ wɔmiibɛŋkɛ naagbee lɛ. Shi mɛi komɛi ayiŋ etɛ̃ɛɛ amɛ, ni amɛkɛɔ akɛ saji ni awieɔ lɛ ji mɛi asusumɔi kɛkɛ, ni abaanyɛ awo he. Agbɛnɛ hu amɛkɛɔ akɛ, akɛni gbɛi ni atsɔɔ nɔ akɛ mɛi sharaa yɛ jeŋ fɛɛ lɛ miiya hiɛ waa hewɔ lɛ, no hãa efeɔ tamɔ nɔ ni je lɛŋ shihilɛ lɛ mli miiwo wu. Shi odaseyelii pii yɛ ni tsɔɔ akɛ, wɔyɛ be ko ni sa kadimɔ waa yɛ adesai ayinɔsane mli lɛ naagbee gbii amli.\nWoloŋlelɔi komɛi susuɔ akɛ wɔmiishɛ he ko ní tsakemɔi kpelei baaba shikpɔŋ nɛɛ nɔ. Akɛ nɔkwɛmɔnɔ lɛ, yɛ afi 2014 mli lɛ, Ajinafoi ni Kwɛɔ Jeŋ Shikpamɔ kɛ Shweshweeshwefeemɔ saji anɔ lɛ bɔ Jeŋmaji Ekomefeemɔ Shweshweeshwefeemɔ Gwabɔɔ lɛ kɔkɔ yɛ nibii titrii ni baanyɛ abule adesai ashishi lɛ he yɛ wolo ni ji Bulletin of the Atomic Scientists lɛ mli. Nakai jeŋ shikpalɔi lɛ wie akɛ: “Nibii titrii nɛɛ amli ni wɔpɛi jogbaŋŋ lɛ hãa wɔmuɔ sane naa akɛ, ewaaa kwraa akɛ tsɔnei ahe nilee ni yaa hiɛ lɛ baahã oshara ko aba ni ebule adesai fɛɛ shishi.” Mɛi babaoo ayiŋ miitsɔ diɛŋtsɛ akɛ, wɔshɛ he ko ni sa kadimɔ waa yɛ je lɛ yinɔsane mli. Mɛi ni fee wolo nɛɛ kɛ mɛi babaoo ni kaneɔ wolo nɛɛ ena faŋŋ akɛ, be ni sa kadimɔ nɛɛ ji naagbee gbii lɛ lɛɛlɛŋ, ni akɛ naagbee lɛ ebɛŋkɛ. Shi yɛ nɔ najiaŋ ni obaashe nɔ ni baaba wɔsɛɛ lɛ he gbeyei lɛ, nɔ ni baajɛ mli aba lɛ moŋ baanyɛ ahã omii ashɛ ohe. Mɛni hewɔ? Ejaakɛ abaanyɛ abaa oyi!\nANI AMƐJI SHIKPƆŊ LƐ HIƐKPÃTÃMƆ HE GBALƆI?\nYehowa Odasefoi egbaaa akɛ abaakpãtã shikpɔŋ lɛ hiɛ. Amɛkɛ nɔ ni fe afii 100 eshiɛ sane kpakpa ko ni kɔɔ wɔsɛɛ he. Akɛ nɔkwɛmɔnɔ lɛ, yɛ kpee ni amɛfee yɛ afi 1958 lɛ, wiemɔ ko ni ahã ni yitso ji, “Nyɔŋmɔ Maŋtsɛyeli lɛ Miiye Nɔ—Ani Je lɛ Naagbee lɛ Ebɛŋkɛ?” lɛ tsɔɔ mli akɛ, “Nyɔŋmɔ maŋtsɛyeli lɛ baaa koni ebakpãtã shikpɔŋ nɛɛ hiɛ, moŋ lɛ, ebaakpãtã Satan je lɛ hiɛ. Nyɔŋmɔ maŋtsɛyeli lɛ baaa koni ebashã shikpɔŋ nɛɛ, moŋ lɛ, ebaahã afee nɔ ni Nyɔŋmɔ sumɔɔ yɛ shikpɔŋ lɛ nɔ kɛ ŋwɛi fɛɛ. Enɛ hewɔ lɛ, esa akɛ abaa shikpɔŋ lɛ yi akɛ Nyɔŋmɔ adebɔɔ nii; ni Nyɔŋmɔ baabaa yi kɛya naanɔi anaanɔ.”\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ May 2015 | Ani Naagbee lɛ Ebɛŋkɛ?\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ May 2015 | Ani Naagbee lɛ Ebɛŋkɛ?\nMay 2015 | Ani Naagbee lɛ Ebɛŋkɛ?\nBUU-MƆƆ May 2015 | Ani Naagbee lɛ Ebɛŋkɛ?


Wala Shihilɛ He Sane: Miye Omanye yɛ Nyɔŋmɔ Sɔɔmɔ lɛ Mli | Corwin Robison\nKANEMƆ YƐ Afrikaans Aukan Baoule Bassa (Cameroon) Bislama Blɔfo Boulou Cakchiquel (Western) Cambodia Chitonga Chokwe Chol Cibemba Cinyanja Dangme Drehu Efik Ewe Fon French Ga Garifuna Greenland Haitian Creole Hausa Iban Igbo Isoko Italia Karen (S'gaw) Kazakh Kikaonde Kikongo Kimbundu Kisi Kisonge Kongo Krio Kwangali Kwanyama Lamba Laos Lingala Lunda Luvale Malta Mam Mambwe-Lungu Mauritia Creole Mazatec (Huautla) Mbunda Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portugal Quechua (Ancash) Quechua (Ayacucho) Quechua (Cuzco) Quichua (Imbabura) Saramacca Sepedi Sesotho (Lesotho) Setswana Seychelles Creole Silozi Spania Swahili (Congo) Swati Tahiti Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallis Wayuunaiki Welsh Xhosa Yoruba Zulu\nYehowa Ehã Miye Omanye yɛ Esɔɔmɔ lɛ Mli\nMɔ ni gba ji Corwin Robison\nBe ni atsɛ mi ni mibafata United States Asraafoi lɛ ahe nɔ ni ji shii enyɔ nɔ lɛ, mikɛɛ asraafonyo lɛ akɛ, awo mi tsuŋ momo yɛ asraafoi anitsumɔ ni mikɛ mihe wooo mli lɛ hewɔ. Kɛkɛ ni mibi lɛ akɛ, “Ani oosumɔ ni asaa awo mi tsuŋ ekoŋŋ?”\nAFƆ mi yɛ akrowa ko ni atsɛɔ lɛ Crooksville, ni yɔɔ Ohio yɛ United States lɛ yɛ afi 1926. Mipapa kɛ mimami eyaaa sɔlemɔ, shi amɛkɛɛ mi kɛ minyɛmimɛi kpawo ni eshwɛ lɛ akɛ wɔya sɔlemɔ. No hewɔ lɛ, mitee Methodist. Mikaiɔ akɛ be ko lɛ, osɔfo lɛ ke mi nii, ejaakɛ nakai afi lɛ, Hɔgbaa ko hooo ni miyaaa sɔlemɔ. No mli lɛ, miye afii 14.\nMargaret Walker (lɛ ji nyɛmi yoo ni ji enyɔ nɔ kɛjɛ abɛkugbɛ) ye ebua mi ni mibale anɔkwale lɛ\nNɛkɛ beiaŋ ni Yehowa Odasefonyo ko ni yɔɔ wɔkutso lɛ mli, ni atsɛɔ lɛ Margaret Walker lɛ kɛ mimami bɔi Biblia lɛ kasemɔ. Gbi ko lɛ, miyata nikasemɔ lɛ mli. Shi mimami shwie mi, ejaakɛ eyasusu akɛ magba amɛnaa. Kɛ̃lɛ, kɛ́ Margaret ba lɛ, mibɔɔ mɔdɛŋ akɛ mabo nɔ ni ekɛ mimami kaseɔ lɛ toi. No hewɔ lɛ, be ko lɛ, ebi mi akɛ, “Ani ole Nyɔŋmɔ gbɛ́i?” Mihere nɔ akɛ, “No lɛ, bɛ mɔ fɛɛ mɔ le—atsɛɔ lɛ Nyɔŋmɔ.” Ekɛɛ mi akɛ, “Yaakɔ o-Biblia lɛ, ni okane Lala 83:19.” Mifee nakai, ni mina akɛ, Nyɔŋmɔ gbɛ́i ji Yehowa. Migba shi kɛtee agbo lɛ naa ni miyakɛɛ minanemɛi lɛ akɛ, “Kɛ́ nyɛshɛ shĩa gbɛkɛ nɛɛ, nyɛkanea Lala 83:19 ni nyɛbaana Nyɔŋmɔ gbɛ́i.” Yɛ gbɛ ko nɔ lɛ, mibɔi shiɛmɔ amrɔ nɔŋŋ.\nAkɛ mi bɔi Biblia lɛ kasemɔ, ni yɛ afi 1941 lɛ, abaptisi mi. No sɛɛ etsɛɛɛ lɛ, ahã mibɔi asafoŋ wolo nikasemɔ lɛ nɔkwɛmɔ. Mifɔ̃ mimami kɛ minyɛmimɛi lɛ nine ni amɛba wolo nikasemɔ lɛ shishi, ni amɛ fɛɛ amɛba. Shi, mipapa baaa eko.\nMIPAPA TE SHI EWO WƆ\nAkɛ sɔ̃i krokomɛi wo midɛŋ yɛ asafo lɛ mli, ni mibɔ mɔdɛŋ akɛ maná asafo lɛ woji lɛ fɛɛ. Shi gbi ko lɛ, mipapa kɛ enine tsɔɔ miwoji lɛ, ni ewie akɛ: “Oona nɔ ni bua jɛmɛ? Misumɔɔɔ ni mana dɔŋŋ yɛ shĩa nɛɛ mli, ni kɛ́ okɛtee lɛ, kaaba dɔŋŋ.” No hewɔ lɛ, mifã kɛjɛ shĩa lɛ ni miyahi maŋ ko ni atsɛɔ lɛ Zanesville lɛ mli. Maŋ nɛɛ bɛŋkɛ wɔkrowa lɛ, no hewɔ lɛ, miyawoɔ mimami kɛ minyɛmimɛi lɛ hewalɛ.\nMipapa bɔ mɔdɛŋ akɛ ebaatsĩ mimami naa, koni ekanyɛ etee asafoŋ kpeei. Bei komɛi kɛ́ eyi gbɛ akɛ eeya lɛ, etsaa lɛ shi ni eyamɔɔ lɛ kɛbaa shĩa lɛ. Shi Awo tsɔɔ tsũ lɛ sɛɛ, kɛkɛ lɛ etee. Mikɛɛ Awo akɛ: “Kaaye otsui. Ebaatɔ lɛ kɛ osɛɛ nyiɛmɔ.” Sɛɛ mli lɛ, etɔ mipapa kɛ esɛɛnyiɛmɔ, ni Awo ná hegbɛ etee asafoŋ kpeei ni mɔ ko gbaaa enaa.\nBe ni aje Teokrase Sɔɔmɔ Skul lɛ shishi yɛ afi 1943 lɛ, mikɛ mihe wo mli. Ŋaa ni awo mi yɛ miskul nifeemɔi lɛ asɛɛ lɛ ye ebua mi ni mibatsɔ wielɔ ni he esa.\nMIKƐ MIHE WOOO ASRAAFOI ANITSUMƆ LƐ MLI\nYɛ afi 1944, be ni awuɔ Jeŋ Ta II lɛ, atsɛ mi ni mibafata United States Asraafoi lɛ ahe. No hewɔ lɛ, mitee Fort Hayes, ni yɔɔ Columbus, yɛ Ohio lɛ. Akwɛ kɛji miyɛ gbɔmɔtsoŋ hewalɛ bɔ ni sa, ni ahã miŋmala woji komɛi anɔ nii. Shi mihã onukpai ni yɔɔ jɛmɛ lɛ le akɛ, mikɛ mihe woŋ asraafoi anitsumɔ lɛ mli. Amɛhã mitee shĩa. Shi gbii fioo komɛi asɛɛ lɛ, polisifonyo ko ba mishĩa lɛ, ni ekɛɛ mi akɛ, “Corwin Robison, akɛɛ mibamɔ bo kɛba.”\nOtsii enyɔ sɛɛ lɛ, akɛ mi tee saneyelihe. Kojolɔ lɛ kɛɛ mi akɛ: “Kɛ́ ka mikome too kulɛ, abaawo bo tsuŋ kɛyashi obaagbo. Ani oyɛ nɔ ko kɛɛmɔ?” Mihere nɔ akɛ: “Onukpa, kulɛ esa akɛ abu mi akɛ osɔfo. Miyashiɛɔ mihãa mɛi yɛ amɛshĩai amli, ni mishiɛ Maŋtsɛyeli lɛ he sane kpakpa lɛ mihã mɛi babaoo.” Kojolɔ lɛ kɛɛ mɛi ni baabua sane lɛ akɛ: “Akɛ nyɛ baaa biɛ ni nyɛbatsɔɔ kɛji oblanyo nɛɛ ji osɔfo aloo ejeee osɔfo. Akɛ nyɛ ba ni nyɛbatsɔɔ kɛji ekpɛlɛ nɔ akɛ ebaatsu asraafoi anitsumɔ lɛ aloo ekpɛlɛɛɛ nɔ.” Eyeee minitii 30 ni amɛbua akɛ miyeɔ fɔ. Kojolɔ lɛ hã mile akɛ, abaawo mi tsuŋ afii enumɔ yɛ tsuŋwoohe ko ni yɔɔ Ashland yɛ Kentucky lɛ.\nYEHOWA BU MIHE BE NI AWO MI TSUŊ LƐ\nDani akɛ mi baaya Ashland lɛ, awo mi tsuŋ otsii enyɔ yɛ tsuŋwoohe ko ni yɔɔ Columbus yɛ Ohio lɛ. Yɛ klɛŋklɛŋ gbi lɛ nɔ lɛ, ahãaa maje kpo yɛ he ni akɛ mi hɔ lɛ gbi muu lɛ fɛɛ. Misɔle mihã Yehowa, ni mikɛɛ lɛ akɛ: “Minyɛŋ mahɔ biɛ afii enumɔ. Shi mileee nɔ ni mafee.”\nEnɔ jetsɛremɔ lɛ, ahã mije kpo fioo. Minyiɛ kɛtee nuu ko ni lɛ hu awo lɛ tsuŋ lɛ ŋɔɔ. Nuu nɛɛ kwɔ ni eti diɛŋtsɛ. No mli lɛ, edamɔ samfɛlɛ ko naa eekwɛ kpo lɛ nɔ, ni miyafata ehe yɛ jɛmɛ. Ebi mi akɛ, “Shɔtii, mɛni oyafee?” Mihã hetoo akɛ, “Yehowa Odasefonyo ji mi.” Etsa nɔ akɛ, “Oo, nakai? Belɛ, mɛni hewɔ akɛ bo ba biɛ?” Mikɛɛ lɛ akɛ, “Yehowa Odasefoi eyaaa ta ni amɛgbeee mɛi.” Ehere nɔ akɛ, “Bo ni ogbeee mɛi lɛ, amɛwo bo tsuŋ. Ni gbɔmɔgbelɔi lɛ hu amɛwo amɛ tsuŋ. Enɛ lɛ, jwɛŋmɔ yɛ mli?” Mito he akɛ, “Dabi, jwɛŋmɔ bɛ mli.”\nKɛkɛ ni ekɛɛ mi akɛ, “Awo mi tsuŋ afii 15 yɛ he ko dani akɛ mi ba biɛ. Ni be ni miyɔɔ jɛmɛ lɛ, mikane nyɛwoji lɛ ekomɛi.” Be ni ewie nakai lɛ, misɔle mikɛɛ Yehowa akɛ, “Yehowa, ye obua mi ni mikɛ nuu nɛɛ abɔ naanyo.” Nɔŋŋ ni ekɛɛ mi akɛ: “Kɛ́ hii nɛɛ eko ta ohe lɛ, bo lɛ, bolɔmɔ kɛkɛ. Matsɔɔ amɛ nɔ ko naa.” Atsɛɔ nuu nɛɛ Paul, ni otsii enyɔ ni mikɛhi nakai tsuŋwoohe lɛ, mɛi 50 ni awo amɛ tsuŋ yɛ he ni wɔyɔɔ lɛ ateŋ mɔ ko mɔ ko etaaa mihe.\nMifata Odasefoi ni awo amɛ tsuŋ yɛ Ashland, Kentucky yɛ amɛhe ni amɛkɛwooo asraafoi anitsumɔ mli lɛ hewɔ lɛ ahe\nBe ni ajie mi kɛtee tsuŋwoohe lɛ ni yɔɔ Ashland lɛ, miyanina nyɛmimɛi hii komɛi yɛ jɛmɛ. Nyɛmimɛi nɛɛ edara yɛ mumɔŋ, ni amɛye amɛbua mi kɛ nyɛmimɛi krokomɛi ni awo amɛ tsuŋ yɛ jɛmɛ lɛ koni wɔya nɔ wɔhi Yehowa masɛi. Amɛhã wɔ Biblia lɛ fãi komɛi ni wɔkane daa otsi, ni wɔŋmala sanebimɔi komɛi kɛ amɛhetoi wɔshwie shi, koni wɔsusu he yɛ kpeei ni wɔfeɔ lɛ ashishi. Tsũ lɛ mli he ni akɛ wɔ wo lɛ da, ni ato saatsei lɛ yɛ gbogboi lɛ ashishi. Ahala nyɛmi ko ni ekwɛ wɔshikpɔŋkuku lɛ nɔ. Ekɛɛ mi akɛ: “Robison, wɔkɛ saatso nɛɛ kɛ saatso nɛɛ ewo odɛŋ. Bɔɔ mɔdɛŋ ni oye mɔ fɛɛ mɔ ni baabakã saatsei nɛɛ anɔ lɛ odase dani eshi. No ji oshikpɔŋkuku.” Nɛkɛ ji bɔ ni wɔto wɔshiɛmɔ nitsumɔ lɛ he gbɛjianɔ.\nAJIE MI KƐJƐ TSUŊWOO MLI\nJeŋ Ta II lɛ ba naagbee yɛ afi 1945, shi aŋmɛɛɛ mihe amrɔ nɔŋŋ. Etsɛ fioo dani aŋmɛɛ mihe. Be ni awo mi tsuŋ lɛ, miye mitsui waa yɛ mimami kɛ minyɛmimɛi lɛ ahewɔ, ejaakɛ be ko lɛ, mipapa kɛɛ mi akɛ, “Kɛ́ minyɛ mijie bo kɛjɛ migbɛ nɔ pɛ, mɛi ni eshwɛ lɛ jeee naagba.” Be ni aŋmɛɛ mihe lɛ, nɔ ni miyana yɛ shĩa lɛ hã mimii shɛ mihe waa. Yɛ mipapa shiteekɛwoo lɛ fɛɛ sɛɛ lɛ, mimami kɛ minyɛmimɛi lɛ fɛɛ miiya asafoŋ kpeei, ni abaptisi minyɛmimɛi yei lɛ ateŋ mɔ kome po.\nMikɛ nyɛmi nuu ko ni afɔ lɛ mu, ni bɔi Yehowa sɔɔmɔ yɛ afi 1913 lɛ nyiɛ shiɛmɔ nɔ. Atsɛɔ lɛ Demetrius Papageorge\nYɛ afi 1950 lɛ, ta ko fɛ yɛ Korea, ni atsɛ mi kɛtee Fort Hayes ekoŋŋ, nɔ ni ji shii enyɔ nɔ, kɛ jwɛŋmɔ lɛ akɛ, akɛ mi baafata asraafoi lɛ ahe. Be ni akwɛ migbɔmɔtsoŋ hewalɛ kɛ nibii krokomɛi agbe naa lɛ, asraafoi lɛ ateŋ mɔ kome kɛɛ mi akɛ, “Ofata mɛi ni bɔ mɔdɛŋ waa lɛ ahe.” Mihere lɛ nɔ akɛ, “Yoo, shi mitsuŋ asraafoi anitsumɔ lɛ eko.” Mitsɛ 2 Timoteo 2:3 lɛ yisɛɛ, ni mikɛɛ lɛ akɛ, “Kristo asraafonyo ji mi momo.” Efee diŋŋ be saŋŋ, kɛkɛ ni ekɛɛ mi akɛ, “Obaanyɛ oya.”\nNo sɛɛ etsɛɛɛ lɛ, afee kpee wulu ko yɛ maŋ ko ni atsɛɔ lɛ Cincinnati lɛ mli yɛ Ohio, ni mitee kpee ni afee kɛhã mɛi ni miitao aya Betel lɛ eko. Yɛ nakai kpee lɛ shishi lɛ, Nyɛminuu Milton Henschel kɛɛ wɔ akɛ, aatao nyɛmimɛi hii ni baatsu nii waa amɛhã Maŋtsɛyeli lɛ koni amɛbasɔmɔ yɛ Betel. Miŋmala wolo ni akɛhãa mɛi ni miitao ayasɔmɔ yɛ Betel lɛ nɔ nii, ni mikɛhã. Yɛ August 1954 lɛ, mibɔi sɔɔmɔ yɛ Betel ni yɔɔ Brooklyn lɛ, ni jɛmɛ misɔmɔ yɛ kɛbashi ŋmɛnɛ.\nBe ko shɛko ni mináaa nitsumɔ matsu yɛ Betel. Mitsu tsɔji ni akɛtoɔ nula yɛ woji akalamɔhe lɛ kɛ hei krokomɛi lɛ ahe nii. Agbɛnɛ hu, mitsu tsɔji srɔtoi, kɛ klɔklɔi ahe nii. Mitsu nitsumɔi nɛɛ afii abɔ. Kɛfata he lɛ, mitsu nii yɛ Kpee Asai ni yɔɔ New York City lɛ.\nMiitsu tsɔji ni akɛtoɔ nula yɛ Brooklyn Betel lɛ ekomɛi ahe nii\nMisumɔɔ gbɛjianɔi srɔtoi ni ato yɛ Betel lɛ waa, tamɔ leebi jamɔ, Buu-Mɔɔ Nikasemɔ lɛ kɛ ekrokomɛi ni fata he lɛ. Kɛfata he lɛ, mikɛ misafo lɛ mli bii yaa shiɛmɔ, ni no hu hãa mináa miishɛɛ waa. Yɛ anɔkwale mli lɛ, esa akɛ Yehowa Odasefoi awekui fɛɛ ato nibii ni tamɔ nɛkɛ he gbɛjianɔ daa. Kɛ́ fɔlɔi kɛ amɛbii fee ekome kɛsusu daa gbi ŋmalɛ lɛ he, amɛfee Weku Jamɔ daa otsi, amɛhã saji ahetoo yɛ asafoŋ kpeei ashishi, ni amɛkɛ ekãa shiɛ sane kpakpa lɛ, ewaaa akɛ weku lɛ mli bii lɛ fɛɛ baaya nɔ ahi Yehowa masɛi.\nMiná nanemɛi pii yɛ Betel kɛ misafo lɛ mli. Amɛteŋ mɛi komɛi yɛ ni afɔ amɛ mu, ni amrɔ nɛɛ amɛtee ŋwɛi. Amɛteŋ mɛi komɛi hu yɛ ni afɔko amɛ mu. Shi Yehowa tsuji fɛɛ yeee emuu, ni Betelbii hu fata he. Kɛ́ sane ba mi kɛ nyɛmi ko teŋ lɛ, mibɔɔ mɔdɛŋ akɛ masaa, koni toiŋjɔlɛ aba. Ŋmalɛ ko ni misusuɔ he waa ji Mateo 5:23, 24 lɛ. Ŋmalɛ nɛɛ tsɔɔ wɔ nɔ ni esa akɛ wɔfee kɛ́ sane ba wɔ kɛ mɔ ko teŋ. Ebɛ mlɛo akɛ wɔbaakpa fai yɛ wɔtɔmɔi ahewɔ, shi bei pii lɛ, no ji nɔ ni kɛ toiŋjɔlɛ baa.\nNIBII KPAKPAI NI EJƐ MISƆƆMƆ LƐ MLI KƐBA\nAmrɔ nɛɛ migbɔ, no hewɔ lɛ, ewa hã mi akɛ maya mɛi aŋɔɔ yɛ shĩa koni mayashiɛ mahã amɛ. Shi mikpako shiɛmɔ. Mikase Mandarin Chinese fioo, ni mishiɛɔ yɛ gbɛjegbɛi lɛ ahe mihãa mɛi ni wieɔ Chinese. Enɛ hãa mimii shɛɔ mihe. Bei komɛi lɛ, leebi lɛ, minyɛɔ mihãa magazin 30 loo 40.\nMiishiɛ miihã mɛi ni wieɔ Chinese yɛ Brooklyn, New York\nBe ko lɛ, mikɛ mɔ ko ni mishiɛ mihã lɛ wie ekoŋŋ, eyɛ mli akɛ etee China! Bɔ ni eba lɛ nɛ: Be ko lɛ, mina oblayoo fioo ko kɛ ehiɛ ŋmɔlɔŋmɔlɔ ní eejara woji bibii komɛi eehã mɛi. Woji lɛ miitsɔɔ mɛi lɛ he ko ni amɛbaanyɛ amɛhe aduawai yɛ. Mi hu mifee mihiɛ ŋmɔlɔŋmɔlɔ ni mihã lɛ Chinese Buu-Mɔɔ kɛ Awake! lɛ eko. Eŋɔ woji lɛ, ni etsɔɔ mi egbɛ́i. Atsɛɔ lɛ Katie. No sɛɛ lɛ, be fɛɛ be ni Katie baana mi lɛ, ebaa miŋɔɔ ni ekɛ mi bagbaa sane. Mitsɔɔ lɛ aduawai kɛ nibii tamɔ ameo, shitɔ, kɛ amɛhenɔi lɛ agbɛ́i yɛ Blɔfo mli. Mitsɛɔ gbɛ́i lɛ, kɛkɛ lɛ mihã lɛ hu etsɛ. Migbala ŋmalɛi srɔtoi hu amli mitsɔɔ lɛ, ni mihã lɛ Biblia lɛ Tsɔɔ wolo lɛ eko. Shi otsii komɛi asɛɛ lɛ, minaaa lɛ dɔŋŋ.\nNyɔji komɛi asɛɛ lɛ, mihã oblayoo kroko ni miijara woji bibii eehã mɛi lɛ wɔmagazin lɛ eko, ni eŋɔ. Enɔ otsi lɛ, ehã mi efoŋ lɛ, ni ekɛɛ mi akɛ, “Mɔ ko yɛ China miitao ekɛ bo awie.” Mikɛɛ lɛ akɛ, “Mileee mɔ ko yɛ China.” Shi ehiɛ mi doo akɛ mihe foŋ lɛ, no hewɔ lɛ, mihe ni mikɛ mɔ ni yɔɔ foŋ lɛ nɔ lɛ wie. Mikɛɛ, “Hɛloo, Robison nɛ.” Mɔ lɛ here nɔ akɛ, “Robby, Katie nɛ. Miku misɛɛ mitee China.” “China?” Katie hã hetoo akɛ, “Hɛɛ. Robby, ani ole oblayoo lɛ ni kɛ foŋ lɛ hã bo lɛ? Minyɛmi yoo ni. Otsɔɔ mi nibii kpakpai pii. Ofainɛ, tsɔɔmɔ lɛ nii tamɔ bɔ ni otsɔɔ mi nii lɛ.” Mikɛɛ lɛ akɛ, “Katie, mafee bɔ fɛɛ bɔ ni manyɛ kɛye mabua lɛ. Oyiwaladɔŋŋ akɛ ohã mile he ni oyɔɔ.” No sɛɛ etsɛɛɛ lɛ, minaaa Katie nyɛmi yoo lɛ dɔŋŋ. Mileee he ni oblayei enyɔ nɛɛ yɔɔ bianɛ. Shi misɔlemɔ ji akɛ, amɛbaaya nɔ amɛkase Yehowa he nii, ekɔɔɔ he eko he ni amɛyɔɔ.\nMikɛ afii 73 esɔmɔ Yehowa, ni eŋɔɔ minaa akɛ eye ebua mi koni mikɛ mihe akawo asraafoi anitsumɔ lɛ mli. Eŋɔɔ minaa hu akɛ, eye ebua mi ni miye lɛ anɔkwa be ni awo mi tsuŋ lɛ. Minyɛmimɛi lɛ kɛɔ mi akɛ, bɔ ni midamɔ shi shiŋŋ be ni mipapa te shi ewo mi lɛ, wo amɛ hewalɛ waa, ni enɛ ji nɔ kroko hu ni hãa mimii shɛɔ mihe. Sɛɛ mli lɛ, abaptisi mimami kɛ minyɛmimɛi lɛ ateŋ mɛi ekpaa. Mipapa po tsake esubaŋ, ni ebɔi asafoŋ kpeei lɛ ekomɛi yaa dani egbo.\nKɛ́ Nyɔŋmɔ aaasumɔ lɛ, abaatee miwekumɛi kɛ minanemɛi ni egboi lɛ ashi, ni amɛbaahi jeŋ hee lɛ mli. Kwɛ bɔ ni wɔmii baashɛ wɔhe, akɛ wɔkɛ wɔsuɔlɔi efee ekome kɛmiijá Yehowa kɛmiiya naanɔ! *—Kwɛmɔ shishigbɛ niŋmaa lɛ.\n^ kk. 32 Nyɛminuu Corwin Robison gbo be ni atoɔ sane nɛɛ he gbɛjianɔ lɛ. Eye Yehowa anɔkwa kɛyashi egbo.


Ekpa Mɛi Shihiumɔ kɛ Asɔshwɛmɔ, ni Ebasɔmɔ Nyɔŋmɔ ni Naa Mɔbɔ ni Ekɛ Eshai Faa Lɛ\nKANEMƆ YƐ Afrikaans Albania Amharic Arabic Armenia Armenia (West) Aymara Batak (Toba) Bengali Bicol Blɔfo Bulgaria Cambodia Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chokwe Cibemba Cinyanja Croatia Czech Denmark Dutch Efik Estonia Ewe Fiji Finland French Ga Georgia Germany Greenland Guarani Gujarat Haitian Creole Hausa Hebri Hela Hiligaynon Hindi Hungary Igbo Iloko Indonesia Isoko Italia Japan Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korea Kwangali Kwanyama Lingala Lithuania Luganda Lunda Luo Luvale Macedonia Malagasy Malayalam Marathi Maya Moore Myanmar Nahuatl (Central) Ndebele Ndonga Nepali Ngabere Norway Nyaneka Nzema Ossetia Otetela Pangasinan Papiamento (Aruba) Papiamento (Curaçao) Poland Portuguese (Brazil) Punjabi Quechua (Bolivia) Romania Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tiv Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Venda Vietnam Wolaita Xhosa Yoruba Zapotec (Isthmus) Zulu\nMɔ ni gba ji Normand Pelletier\nMAŊ NƆ NI EJƐ: CANADA\nMƆ NI EJI TSUTSU: SHISHIULƆ KƐ ASƆSHWƐLƆ\nMida yɛ Montreal maŋtiase lɛ mli he ko ni nitsumɔ bɛ jɛmɛ tsɔ. Be ni miná nyɔji ekpaa lɛ, mipapa gbo, ni eshwɛ mimami pɛ ni baakwɛ shĩa lɛ. Afɔ wɔyi kpaanyɔ, ni miji naagbee mɔ.\nBe ni midaa lɛ, mikɛ mihe wo tsofai ni akɛtsuɔ nii yɛ gbɛ ni ejaaa nɔ, asɔshwɛmɔ, kɛ yiwalɛ nifeemɔi amli be fɛɛ be, ni mikɛ awuiyelɔi hu bɔ. Be ni miye afii nyɔŋma lɛ, mibatsɔ abɔifonyo mihã ashawoi kɛ mɛi ni kɛ shika faa ni amɛheɔ hekpa fe nine. Mibatsɔ mɔ ni maleɔ waa, ni misumɔɔ akɛ matsɔ gbɛ fɛɛ gbɛ nɔ mashishiu mɛi. Enɛ feemɔ batsɔ tamɔ tsofa ni mikɔɔ.\nBe ni mináa afii 14 lɛ, mihe esa waa kɛ mɛi shishiumɔ. Akɛ nɔkwɛmɔnɔ lɛ, miyaheɔ watsii, nineshinii, kɛ gai babaoo ní akɛ shika tsuru eha he, ni mikɛ kadimɔ nii ŋmaa yɛ he akɛ, shika tsuru ŋmiiŋmi (14-carat gold), ni miyahɔ̃ɔ yɛ gbɛjegbɛi ahe kɛ tsɔji amaamɔhei ni yɔɔ hei ni shwapoi yɔɔ. Misumɔɔ waa ni matsɔ gbɛ ni waaa nɔ maná shika. Be ko lɛ, miná dɔlai 10,000 yɛ gbi kome mli!\nBe ni miye afii 15 lɛ, ashwie mi kɛje skul ni akɛ gbekɛbii fɔji yaa koni amɛtsake lɛ, ni mináaa he ko mahi. Miwɔ gbɛjegbɛi ahe, shwɛmɔhei, loo minanemɛi ashĩai.\nAkɛni mishishiuɔ mɛi hewɔ lɛ, polisifoi fɔɔ midaŋ taa. Shi akɛni jeee juu nii mihɔ̃ɔ hewɔ lɛ, awooo mi tsuŋ. Kɛ̃lɛ, bei pii lɛ, agbeɔ mi shika gbele babaoo akɛni mishishiuɔ mɛi, mitswaa ojo, ni mihɔ̃ɔ nii ni mibɛ gbɛŋmɛɛ wolo lɛ hewɔ. Akɛni misheee mɔ ko mɔ ko gbeyei hewɔ lɛ, miyabiɔ nyɔmɔ mihãa mɛi ni kɛ shika faa ni amɛheɔ hekpa fe nine lɛ po. Nitsumɔ nɛɛ yɛ oshara waa, ni bei komɛi lɛ mihiɛɔ tu yɛ mihe. Bei komɛi po lɛ, mikɛ awuiyelɔi akuu tsuɔ nii.\nBe klɛŋklɛŋ ni miná mile Biblia lɛ he sane lɛ, no mli lɛ miye afii 17 pɛ. No mli lɛ, mikɛ tsiɛyoo ko yɔɔ, ni Yehowa Odasefoi kɛ lɛ bɔi Biblia lɛ kasemɔ. Shi minu he akɛ nɔ ni Biblia lɛ wieɔ yɛ jeŋba he lɛ yɛ kpɛŋŋ tsɔ, no hewɔ lɛ, mishi lɛ ni mikɛ tsiɛyoo kroko ní no mli lɛ mikɛ lɛ nyiɛ lɛ yahi shi.\nNibii bɔi tsakemɔ yɛ migbɛfaŋ be ni Odasefoi lɛ kɛ mitsiɛyoo ni ji enyɔ lɛ hu bɔi nikasemɔ lɛ! Efee tsakemɔi yɛ eshihilɛ mli, ni miná bɔ ni ebɔi etsui shi too, kɛ bɔ ni ehe bɔi jɔɔ lɛ he miishɛɛ waa. Afɔ̃ mi nine akɛ miba Yehowa Odasefoi akpee yɛ amɛ-Maŋtsɛyeli Asa lɛ nɔ, ni mitee. Mɛi ni yɔɔ jɛmɛ lɛ ahe tse ni amɛmli hi hu, ni amɛhere mi hiɛmɛɛ. Esoro amɛ kwraa yɛ mɛi ni mikɛsharaa lɛ ahe! Miwekumɛi ejieko suɔmɔ ni tamɔ nɛkɛ kpo amɛtsɔko mi pɛŋ; migbekɛbiiashi fɛɛ lɛ, ajieee suɔmɔ kɛ hedɔɔ kpo atsɔɔɔ mi. Suɔmɔ ni Yehowa Odasefoi lɛ jie kpo amɛtsɔɔ mi lɛ ji nɔ tuuntu ni mitao aahu. Be ni Odasefoi lɛ kɛɛ amɛkɛ mi baakase Biblia lɛ, mikɛ miishɛɛ kpɛlɛ nɔ.\nEeenyɛ efee akɛ nɔ ni mikaseɔ kɛjɛɔ Biblia lɛ mli lɛ here miyiwala. Mikɛ webii enyɔ komɛi kpaŋ akɛ wɔbaayaju, bɔ ni afee ni maná shika kɛwo nyɔmɔ ni mimɔ yɛ asɔshwɛmɔ mli, ní fa fe dɔlai 50,000 lɛ. Shi eŋɔɔ minaa waa akɛ mikɛ amɛ eyaaa! Miwebii enyɔ lɛ tee amɛyaju. Amɔ mɔ kome, ni agbe mɔ kroko lɛ.\nMitee nɔ mikase Biblia lɛ, ni mibana akɛ ehe miihia ni mafee tsakemɔi babaoo. Akɛ nɔkwɛmɔnɔ lɛ, mibana nɔ ni Biblia lɛ wieɔ yɛ 1 Korintobii 6:10 lɛ; jɛmɛ kɛɔ akɛ: “Julɔi, amimyelɔi, dãatɔlɔi, mɛi ajɛlɔi, kɛ ojotswalɔi anine shɛŋ Nyɔŋmɔ Maŋtsɛyeli lɛ nɔ.” Be ni mikane nakai ŋmalɛ lɛ, mifo, ejaakɛ mina akɛ shihilɛ ni miyɔɔ mli lɛ yɛ hiɛdɔɔ waa. Mibayɔse akɛ, ehe miihia ni matsake mishihilɛ kwraa. (Romabii 12:2) No mli lɛ, miyitsoŋ wa waa, mihiɛ yɛ laŋlaŋ, ni mimaleɔ waa.\nShi mikase kɛjɛ Biblia lɛ mli hu akɛ, Yehowa naa mɔbɔ, ni ekɛ eshai faa. (Yesaia 1:18) Misɔle waa mikpa Yehowa fai koni eye ebua mi ní matsi mihe kɛje mitsutsu shihilɛ lɛ he. Eye ebua mi, ni fiofio lɛ minyɛ mitsake mijeŋba. Tsakemɔ ko ni he hiaa waa ni mifee ji, mi kɛ mitsiɛyoo lɛ kɛ wɔgbãlã lɛ yawo mla shishi.\nŊmɛnɛ lɛ, miyɛ wala mli akɛni mikɛ Biblia mli shishitoo mlai tsuɔ nii lɛ hewɔ\nNakai beiaŋ lɛ miye afii 24, ni miyɛ ŋa kɛ bii etɛ. Agbɛnɛ, esa akɛ maná nitsumɔ ni mla ŋmɛɔ gbɛ matsu. Shi miskulyaa faaa, ni mibɛ mɔ ko hu ni baajie miyi kɛhã nitsumɔ taomɔ. Shi kome ekoŋŋ lɛ, misɔle waa mihã Yehowa. Kɛkɛ ni miyi mli koni miyatao nitsumɔ. Mikɛɛ nitsumɔtsɛmɛi lɛ akɛ miisumɔ ni matsake mijeŋba, ní mikɛ anɔkwayeli atsu nii. Bei komɛi lɛ, mikɛɔ amɛ akɛ miikase Biblia lɛ, ni miitao matsɔ maŋnyo kpakpa. Miyana nitsumɔtsɛmɛi pii, shi amɛheee mi. Naagbee lɛ, mitee he kroko hu, ni be ni abibiɔ mi saji lɛ, miwie mitsutsu shihilɛ lɛ he faŋŋ. Kɛkɛ ni mɔ ni biɔ mi saji lɛ wie akɛ: “Mileee nɔ hewɔ, shi nɔ ko miikɛɛ mi akɛ mihe bo.” Mina akɛ, misɔlemɔ lɛ hetoo nɛ. Sɛɛ mli lɛ, abaptisi mi kɛ miŋa fɛɛ akɛ Yehowa Odasefoi.\nŊmɛnɛ lɛ, miyɛ wala mli akɛni mikɛ Biblia mli shishitoo mlai tsuɔ nii, ní mibaa mijeŋ akɛ Kristofonyo lɛ hewɔ. Miyɛ weku ni yɛ miishɛɛ waa. Akɛni mile akɛ Yehowa kɛ mihe eshai lɛ efa mi hewɔ lɛ, mihenilee eyiii mi.\nAfii 14 nɛ lɛ, mikɛ ŋmɛlɛtswai 70 shiɛɔ daa nyɔɔŋ nɔ, ni miiwa mɛi koni amɛkase Biblia lɛ, ni nyɛsɛɛ nɛɛ, miŋa hu ebafata mihe yɛ nitsumɔ nɛɛ mli. Eŋɔɔ minaa waa akɛ yɛ afii 30 ni eho lɛ mli lɛ, miye mibua mɛi ni mikɛtsuɔ nii lɛ ateŋ mɛi 22 ni amɛbɔi Yehowa sɔɔmɔ. Miyaa shwapoi anaa lolo—shi jeee ni miyashishiu mɛi taakɛ mifeɔ tsutsu lɛ. Amrɔ nɛɛ, kɛ́ mitee jɛmɛ lɛ, bei pii lɛ, mikɛ mɛi gbaa mihemɔkɛyeli lɛ he sane. Miisumɔ ni mahã amɛ nɔ ko, no ji: hiɛnɔkamɔ akɛ wɔsɛɛ lɛ, amɛbaanyɛ amɛhi shi yɛ jeŋ ko ni shishiulɔi bɛ mli lɛ mli.—Lala 37:10, 11.